Grendel: Dôležité budovy SIS sú v havarijnom stave

Byty SIS na internete

Ďalších päť

Pri Elektre

SIS už sa to stalo

Strácajú sa peniaze?

Vily sa nezbavili

Stĺpček Jakuba Fila

Prečo o SIS píšeme

Nicholsonov komentár

Schutzov stĺpček

Rozhovor s Grendelom

Nehnuteľnosti blízke SIS sa dajú ľahko nájsť na webe, podľa predsedu parlamentného výboru na kontrolu činnosti SIS to ohrozuje identitu jej príslušníkov.

Riaditeľ SIS musí podľa predsedu parlamentného výboru na kontrolu činnosti SIS GÁBORA GRENDELA (OĽaNO-Nova) vysvetliť, prečo sú citlivé údaje o budovách služby štrnásť rokov na internete. Denník SME iba na základe voľne dostupných informácií našiel najmenej sedem rozpočtových organizácií a 22 nehnuteľností, ktoré sú blízke SIS. Zvolali ste mimoriadne rokovanie výboru na kontrolu činnosti SIS. Prečo?  „Pretože existuje riziko vyzradenia identity príslušníkov SIS, ktorí pracujú v objektoch, o ktorých váš denník tvrdí, že patria službe. Či patria, alebo nie, to dnes neviem. Ale ak existuje čo i len teoretická možnosť, že áno, tak identita príslušníkov môže byť ohrozená, čo je v prudkom rozpore so záujmami štátu. Takéto podozrenie preto treba čo najskôr riešiť, aby sa minimalizovali prípadné škody.“ O čom chcete na výbore rozprávať s riaditeľom služby? „Budeme klásť otázky, akým spôsobom sa SIS vyrovná s tým, že pred štrnástimi rokmi boli v obžalobe v súvislosti so zavlečením Michala Kováča ml. do cudziny zverejnené citlivé informácie. Rovnako sa budeme pýtať, ako sa vyrovnali s tým, že denník SME sa na túto vec pýtal už pred jedenástimi mesiacmi a nič sa neudialo.“ Andor Šándor, niekdajší riaditeľ českej Vojenskej spravodajskej služby hovorí, že pri niektorých zamestnancoch tajnej služby nemusí uškodiť, že sa vyzradí ich identita. Veľké škody by mohlo napáchať vyzradenie identity operatívnych pracovníkov, ktorí pracujú v teréne. Súhlasíte? „Netvrdil by som, že riziko vyzradenie identity administratívnych pracovníkov nie je vôbec problém. Aj administratívni pracovníci tajných služieb totiž prichádzajú do styku s informáciami, ktoré nie sú určené verejnosti. Za riziko to považujem pri oboch skupinách zamestnancov.“ Povedali ste, že dnes neviete, či nehnuteľnosti patria v skutočnosti SIS. Má vôbec výbor prehľad o krycích subjektoch a objektoch tajnej služby? „Som členom tohto výboru od začiatku tohto volebného obdobia a doteraz sme nemali dôvod riešiť konkrétne nehnuteľnosti a organizácie. O niektorých budovách sme sa rozprávali, ale bez toho, že by bolo identifikované, kde sa nachádzajú. Riešili sme katastrofálny stav materiálneho zabezpečenia SIS, zlý stav budov, v ktorých pracujú dôležité oddelenia služby.“ Centrum ekonomických informácií, čo je jedna z rozpočtových organizácií blízkych SIS, ktorá bola zaplatená do únosu Michala Kováča ml. vlastní budovu na Gagarinovej ulici, blízko ťažiskovej zástavky MHD. Vedeli ste o tom? „Počul som o tom ešte ako novinár, že nejaké pracovisko SIS tam má byť, ale nie je pre mňa táto informácia rozhodujúca, čiže som si ju neoveroval.“ Podľa novinára Toma Nicholsona tu vraj sídli odpočúvanie a analytické oddelenie, čo sú asi citlivejšie časti SIS. Ak je to pravda, nie je znepokojujúce, že také dôležité pracoviská SIS sídlia navonok v zanedbanej budove a popod okná majú vyťaženú zástavku MHD? Fotografie analytickej základne americkej NSA síce tiež kolujú po médiách, ale budova a jej okolie minimálne vzbudzujú rešpekt z bezpečnostného hľadiska. „Tu platí, čo som už povedal, že viaceré dôležité pracoviská SIS sú v katastrofálnom, miestami až havarijnom stave. Áno, treba to riešiť. Verím, že toto je jeden z dôvodov, prečo sa zvýšil rozpočet SIS.“ Medziročne sa SIS na budúci rok zvýši rozpočet o vyše sedem miliónov eur. Na čo? „Zlý stav materiálno-technického zabezpečenia bol jedným z rozhodujúcich dôvodov na zvýšenie rozpočtu. Výbor pracuje v utajenom režime, preto by som konkrétnejšie nechcel odpovedať.“ Samotné rozpočtové organizácie, ktoré majú blízko SIS, nič nezverejňujú. Rozpočty, zmluvy ani ministerstvo financií nevie, ako hospodária. V minulosti existovali konkrétne príklady, keď príslušníci tajných služieb boli podozriví z tunelovania prostriedkov služby. Do akej hĺbky má výbor prehľad o týchto osobitných spôsoboch hospodárenia? „V tomto volebnom období som sa s touto témou na výbore nestretol a keďže som nový poslanec, tak nemám informáciu, že by to bola téma v minulosti. Dnes nemám konkrétne podozrenie, že by prichádzalo k nejakej nelegálnej činnosti. Keby aj v medializovanom prípade išlo naozaj o krycie organizácie SIS a tie nezverejňujú informácie, samo osebe to vo mne nevzbudzuje podozrenie, že sa tam deje niečo nekalé. Ale musí to byť podnetom na rokovanie výboru na kontrolu činnosti SIS.“ Na základe čoho ste presvedčený, že v oficiálnych výdavkoch a príjmoch SIS sú zaúčtované aj osobitné finančné prostriedky a neexistujú aj nejaké ďalšie zdroje, ktoré služba tají aj pred rozpočtom? „Nemám dôvod si myslieť, že existuje nejaký paralelný rozpočet. Ani si to neviem predstaviť, ako by to dokázali. Ak by také podozrenie existovalo, určite by sme sa tým zaoberali.“ Tento text ste mohli čítať vďaka tomu, že platíte za obsah. Vážime si to.


Európska únia a Británia dosiahli veľkú časť dohody o brexite

Brusel a Londýn sa dohodli na prechodnom období.

LONDÝN. Európska únia a Veľká Británia dosiahli "veľkú časť" dohody, ktorá povedie k "usporiadanému vystúpeniu" Británie z únie. Hlavný vyjednávač EÚ pre brexit Michel Barnier po schôdzke s britským ministrom pre brexit Davidom Davisom uviedol, že obe strany sa dohodli na prechodnom období a označil to za "rozhodujúci krok". Prechodné obdobie sa začne 29. marca 2019, v deň formálneho odchodu Británie z únie, a jeho cieľom je uľahčiť cestu k budúcim trvalým vzťahom. Informuje o tom portál bbc.com.Britská libra na ohlásenie dohody zareagovala posilnením a voči americkému doláru stúpla nad úroveň 1,4 USD/GBP.Barnier konštatoval, že sa dosiahla dohoda v otázke práv občanov EÚ vo Veľkej Británii a britských občanov v Európskej únii po brexite. Londýn aj Brusel dúfajú, že podmienky dohody o prechodnom období sa budú môcť podpísať na tohtotýždňovom summite EÚ, dodáva bbc.com


Nepanikárte a buďte v strehu. Litva vydala návod, ako sa brániť Rusku

Najnovšia príručka je už tretia svojho druhu. Popisuje, ako sa majú občania brániť prípadnej ruskej agresii.

VILNIUS, BRATISLAVA. Všímajte si ruské zbrane a ak zbadáte neoznačených ruských vojakov, nepanikárte. Litovské úrady občanom presne radia, ako sa brániť prípadnej agresii a neskrývajú, že majú na mysli agresiu z Ruska. Tamojšie ministerstvo obrany vydalo už tretí manuál, ktorý má obyvateľom pomôcť brániť sa prípadnej invázii, podobnej, akú v roku 2014 zažili obyvatelia ukrajinského Krymu po tom, ako sa po polostrove začali pohybovať „neoznačení zelení mužíkovia“. „Naši občania žiadajú základné informácie o tom, ako prežiť a ako môžeme ukázať, že náš ľud je pripravený brániť sa proti akejkoľvek agresii a bojovať za každý centimeter našej zeme,“ cituje Guardian litovského ministra obrany Juozasa Olekasa. Najnovší tretí manuál má 79 strán, vyšiel v náklade 30-tisíc kusov a dá sa stiahnuť aj zo stránky litovského ministerstva obrany. Predošlé manuály občanom radili, ako organizovať občiansky odpor v prípade okupácie či ako bojovať proti propagande a kyberútokom. Rusko v októbri rozmiestnilo balistické strely do svojej exklávy Kaliningrad, s ktorou Litva susedí. NATO ešte predtým rozhodlo o rozmiestnení nových vojenských síl vo všetkých troch pobaltských krajinách aj Poľsku. Litva sa tiež obáva, že po zvolení Donalda Trumpa za nového amerického prezidenta už Washington nebude taký ochotný brániť svojich východných spojencov. Člen Trumpovho tímu Newt Gingrich označil Estónsko za „predmestie Petrohradu“.


Británia hľadá útočníka z Londýna, Trump ho už našiel

Najvyšší stupeň ohrozen...

Trump našiel útočníka

LONDÝN, BRATISLAVA. Bola práve piatková ranná špička a v širšom centre Londýna do práce mierila aj 27-ročná Emma Stevieová. Zrazu začula výbuch. „Počula som výkriky a ľudí, ako hovorili iným, aby utekali,“ povedala pre BBC. Pred jej očami sa odohrával piaty tohtoročný teroristický útok v Británii. Pri troch útočili džihádisti, v jednom prípade pravicový extrémista narazil dodávkou do moslimov v Londýne. Spolu zomrelo 36 ľudí. V tomto prípade k obetiam nedošlo, dvadsaťdeväť ľudí však museli ošetriť. Väčšinou mali popáleniny alebo utrpeli zranenia pri tlačenici, ktorá vo vozni v nadzemnej časti metra vznikla. Slovenské ministerstvo zahraničných vecí nemá informácie, že by medzi nimi boli aj slovenskí občania. Polícia prípad prakticky od začiatku riešila ako teroristický útok. V podvečer sa vyšetrovateľom podarilo identifikovať útočníka. Oznámili to bez ďalších podrobností. Na snímke zo súpravy metra, kde došlo k výbuchu, vidno horiace biele vedro v taške zo supermarketu. Vozeň sa nezdá vážnejšie poškodený. Podľa polície išlo o pokus použiť podomácky vyrobenú výbušninu, ktorý celkom nevyšiel. Našli pri nej aj zariadenie, ktoré mohlo slúžiť ako časový spínač. „Bomba čiastočne zlyhala,“ okomentoval útok bezpečnostný korešpondent BBC Frank Gardner. Incident sa podľa neho mohol skončiť oveľa horšie. Útočník je stále na úteku. Stupeň bezpečnostnej hrozby v Británii vláda najskôr ponechala na úrovni „vážny“, teda druhý najvyšší, v piatok večer ho však zvýšila na najvyšší. K explózii v londýnskom metre sa medzitým prihlásila teroristická organizácia Islamský štát. Premiérka Theresa Mayová už avizovala, že v najbližších dňoch posilnia hliadky policajných ozbrojencov v dopravných uzloch. „Verejnosť by mala pokračovať vo svojich každodenných životoch, ale zároveň by sa mala mať na pozore,“ odkázala premiérka. Zdôraznila tiež, že proti terorizmu sa nebojuje len v uliciach, ale vláda posilňuje spoluprácu s internetovými spoločnosťami a s inými štátmi pri snahe obmedzovať extrémistickú propagandu na internete. Zároveň odmietla kritiku amerického prezidenta Donalda Trumpa, ktorý na twitteri okamžite po útoku napísal, že to bolo „dielo chorých a dementných ľudí, ktorých mal Scotland Yard v hľadáčiku“. Páchatelia ani ich pozadie pritom nie sú známi. „Myslím si, že nikdy nie je nápomocné, aby niekto špekuloval o prebiehajúcom vyšetrovaní,“ odkázala mu podľa Guardianu. „Toto je už piaty prípad v roku 2017, keď sa v Británii odohral útok,“ pripomína domáci korešpondent BBC Dominic Casciani. „Polícia tiež tvrdí, že ďalším šiestim vážnym pokusom zabránila, všetky tieto prípady sa čoskoro objavia pred súdom.“ Už teraz sa dá podľa neho hovoriť, že Británia zažíva najväčšiu vlnu teroristických útokov od 70. rokov, keď vrcholili krvavé nepokoje v Severnom Írsku.


Výhody áno, migrantov nie. Ste pokrytci, odkazuje grécky premiér zvyšku Únie

Mitsotákis nečakane otvorene požiadal štáty, aby prijímali žiadateľov o azyl.

ATÉNY. Grécky premiér Kyriákos Mitsotákis sa v piatok nečakane otvorene obrátil na členské štáty EÚ so žiadosťou, aby začali prijímať žiadateľov o azyl a pomohli tak krajinám, v ktorých je ich najviac. Postoj krajín, ktoré odmietajú utečencov, ale zároveň si užívajú výhody členstva v EÚ vrátane voľného obchodu, otvorených hraníc a možnosti slobodne cestovať po celom kontinente, označil Mitsotákis za pokrytectvo. Žiadne konkrétne krajiny nemenoval, no štátmi, ktoré sa na celoeurópskej úrovni najviac ohradzujú voči prijímaniu aj malého počtu utečencov, sú predovšetkým Maďarsko, Česká republika, Slovensko a Poľsko. Grécky premiér v piatok informoval, že jeho krajina Európskej únii navrhne, aby proti takýmto krajinám prijala sankcie. Postoj týchto štátov je podľa Mitsotákisa krajne nesolidárny voči krajinám na vonkajších hraniciach EÚ, do ktorých prichádza najviac migrantov, teda voči Grécku, Španielsku či Taliansku."Poviem to otvorene: Navrhnem možnosť špeciálnych sankcií voči európskym krajinám, ktoré sa odmietajú zúčastniť na spravodlivom prerozdelení utečencov na európskej úrovni," povedal grécky premiér."Je to pokrytectvo. Nemôžete si užívať výhody (otvorených hraníc - pozn. SITA) a zároveň neprijať tisíc alebo dvetisíc utečencov ako súčasť plánu na zvládnutie tohto fenoménu v EÚ," dodal Mitsotakis.


Pribudli krajiny, do ktorých môžu Slováci cestovať bez víz

Slováci môžu cestovať bez víz do niektorých ďalších krajín v Južnej Amerike i Tichomorí.

BRATISLAVA. Prioritou konzulárnej pomoci bolo vlani zabezpečenie účinnej ochrany a pomoci občanom Slovenska v núdzových situáciách v zahraničí a skvalitňovanie konzulárnych služieb. Tieto ciele zostávajú v platnosti aj v roku 2017. Vyplýva to zo správy o plnení úloh zahraničnej a európskej politiky Slovenskej republiky v roku 2016 a jej zameranie na rok 2017, ktorú tento týždeň schválila vláda. V správe v časti o konzulárnej pomoci sa uvádza, že najvyťaženejším úradom bolo veľvyslanectvo v Londýne, kvalite služieb pomáhajú výjazdové dni, ale správa informuje aj o tom, v ktorých mestách má Slovensko honorárnych konzulov, či aké zmeny nastali vlani vo vízovej oblasti. K zvyšovaniu kvality a zlepšovaniu dostupnosti asistencie podľa správy prispieva sieť honorárnych konzulátov. V roku 2016 ich počet dosiahol 199, pričom 20 z nich je prechodne personálne neobsadených. Takéto úrady boli otvorené v Glasgowe (UK), Monse (BE), Bydhošti (PL), Grenobli (FR), Zaragoze (ES), Mariupoli (UA) a Manague (Nikaragua). Naopak, zrušili úrady v Lyone (FR), Luxemburgu (LU), Grazi (AT) a Donecku (UA). Ku koncu roka evidovali 58 návrhov na zriadenie honorárnych konzulátov. Vďaka koordinácii s Európskou úniou Slovensko rozšírilo možnosť bezvízových ciest do Kolumbie, Peru, Tongského kráľovstva, Palauskej republiky, Mikronézie, Kiribati, Tuvalu a na Šalamúnove a Marshallove ostrovy. Do konca tohto roka možno s platným pasom na päť dní navštíviť aj oblasť Avgustovský kanál v Bielorusku. Pri vstupe do Číny možno na vymedzených miestach požiadať o možnosť využitia 144 hodinového bezvízového tranzitu. Naopak, od apríla 2016 vízový režim zaviedla Juhoafrická republika. Pre návštevníkov prichádzajúcich do Kanady letecky zaviedli povinnosť tzv. predcestovnej elektronickej autorizácie. S krajinami EÚ Slovensko pokračovalo v rokovaniach o dohodách o vzájomnom zastupovaní vo vízovom konaní v krajinách, kde my nemáme zastúpenie. „Bolo nevyhnutné zmeniť znenie dohôd s ČR a Rakúskom, ktoré do júla zastupovali SR v Libanone. Od tohto termínu vydáva víza konzulát SR v Bejrúte. V rámci existujúcej dohody s Maďarskom sa začali rokovania o zastupovaní SR vo Vietname,“ píše sa v správe s tým, že začali rokovania s Francúzskom a uzavreli dohodu s Nemeckom. Ku koncu roka mala SR uzavreté dohody so 14 členskými krajinami EÚ, ktoré ju zastupujú v 56 krajinách. Slovensko zastupuje šesť krajín EÚ v ôsmich krajinách. Konzulárne najvyťaženejším úradom bolo tradične veľvyslanectvo v Londýne. Objem práce je podľa správy trvalo vysoký a vo viacerých oblastiach má trvalo stúpajúcu tendenciu. Vlani tradične fungovalo aj letné vysunuté pracovisko v Zadare, ktoré pokrýva zvýšené požiadavky na konzulárnu asistenciu v Chorvátsku. Počas Majstrovstiev Európy vo futbale sa dočasne posilnili aj kapacity vo Francúzsku.Správa tiež konštatuje, že osvedčeným nástrojom zlepšovania dostupnosti konzulárnych služieb sú výjazdové konzulárne dni. Konzulát v Londýne uskutočnil šesť výjazdových konzulárnych dní, rovnaký počet aj konzulát v Ottawe. Dva výjazdové dni uskutočnil konzulát v New Yorku. Ministerstvo chce vo výjazdových dňoch pokračovať aj tento rok.


V Turecku zatkli migrantov pri pokuse nelegálne vstúpiť na územie Európy

Turecko je hlavnou trasou pre utečencov.

ANKARA. Na severozápade Turecka zatkli 26 nelegálnych migrantov, informovala v nedeľu agentúra Anadolu s odvolaním sa na nemenovaného predstaviteľa bezpečnosti. Migrantov z Afganistanu a Sýrie zatkli v sobotu v provincii Kirklareli pri pokuse nelegálne vstúpiť na územie Európy. Okrem nich zatkli aj jednu osobu podozrivú z obchodovania s ľuďmi, dodal zdroj. Turecko je hlavnou trasou pre utečencov, ktorí sa snažia dostať do Európy, predovšetkým od vypuknutia občianskej vojny v Sýrii, poznamenala Anadolu.


Turecká invázia na severe Sýrie vyhnala z domovov už 70-tisíc ľudí

Od začiatku ofenzívy zahynulo 17 civilistov.

WASHINGTON. Americký minister obrany Mark Esper varoval Turecko, aby zastavilo svoju inváziu do severovýchodnej časti Sýrie, inak to pre Ankaru môže mať "vážne následky". Informovala o tom v piatok AFP s odvolaním sa na americké ministerstvo obrany. Viac ako 70-tisíc ľudí opustilo od začiatku tureckej invázie oblasť provincií Rakka a Hasaka, uviedla agentúra DPA s odvolaním sa na Svetový potravinový program (WFP). Turecké ministerstvo zahraničia odmietlo varovania, že operácia môže spustiť hromadný odchod obyvateľstva a humanitárnu krízu. Esper vo štvrtok počas telefonátu s tureckým ministrom obrany Hulusim Akarom rázne vyzval Turecko, aby operáciu na severovýchode Sýrie zastavilo. "Minister znovu potvrdil, že si ceníme naše strategické bilatelárne vzťahy, no na základe tejto invázie hrozia Turecku vážne následky," uvádza sa vo vyhlásení amerického ministerstva obrany. Invázia Turecka do severovýchodnej Sýrie, kde operujú Kurdmi vedené Sýrske demokratické sily (SDF), dlhoročný spojenec Spojených štátov v boji proti teroristom zo skupiny IS, sa začala v stredu. Ankara ju spustila po tom, ako sa z tejto oblasti stiahli americkí vojaci. Od začiatku útokov prišlo o život 17 civilistov a 41 kurdských bojovníkov.


Osem sacharidových potravín, ktoré vám pomôžu schudnúť

Pri chudnutí je dôležité obmedziť sacharidy na minimum, tieto vám však pomôžu.

Problémom dnešnej spoločnosti a ľudí, ktorí trpia nadváhou, je neprimeraná konzumácia sacharidov. Pre mnohých predstavuje podrobenie sa zdravej strave alebo diéte obmedzenie sacharidov. Samozrejme. Prvoplánové cukry ako sladkosti, chipsy či jedlá z hladkej múky pôsobia na organizmus skôr negatívne. No, ak si myslíte, že sacharidy treba z jedálneho lístka pri snahe o zníženie váhy úplne vynechať, ste na omyle. Predsalen ide o palivo pre mozog a svaly, vyberajte teda pri nakupovaní rozumne. Najvhodnejšie sú sacharidy s nízkym glykemickým indexom. Zostavili sme pre vás preto rebríček tých „sacharidových“ potravín, ktoré by mali ostať vo vašej kuchyni za každých okolností a pomôžu vám schudnúť. Táto staroveká obilnina je historickou superpotravinou, na ktorú mnohí zabudli. Vedci však svojim výskumom potvrdili, že konzumácia jedál plných vlákniny, najmä tých, ktorých základom je jačmeň, dokáže stimulovať hormóny, ktoré regulujú apetít a zlepšujú schopnosti metabolizmu. Jedlá s jačmeňom dokážu dlhšie udržať v tele pocit sýtosti. Vyskúšajte zapekané jačmenné krúpy, používajte ich namiesto ryže, k teplých pokrmom, šalátom, aj do polievok. O tomto fakte už možno vedia mnohí. Pri snahe schudnúť a v prípade, že sa neviete vzdať pečiva a a výrobkov z múky, využívajte radšej celozrnné produkty. Podľa výskumu Americkej spoločnosti pre klinickú výživu ovplyvní konzumácia celozrnných výrobkov chudnutie najmä v oblasti pása a brucha. Rovnako je to v prípade cestovín. Uprednostnite celozrnné pred tými z bielej múky. Sacharidy vo forme strukovín sú vašou záchranou, ak nechcete počas diéty stratiť príliš veľa energie. Úbytok cukru v jedálnom lístku dá zo začiatku predsalen zabrať. Kanaďania potvrdili vo svojom výskume teóriu, že pri konzumácií strukovín ako sú cícer, fazuľa, hrášok či šošovica, telo dokáže rýchlejšie zaznamenať, že je plné. Tak sa vyhnete prejedeniu. Ak túžite po chutnom olovrante, ktorý vás zasýti, zalejte si hrsť cíceru troma lyžičkami olivového oleja, posypte obľúbeným korením a pečte v rúre 40 minút na 190 stupňoch Celzia (370 stupňoch Fahrenheita). Vedci z Massachusetts sledovali viac ako 200 dospelých osôb, aby zistili, aké sú ich stravovacie návyky a schopnosť zhodiť kilá. Opäť si potvrdili, že vláknina je súčasť potravín, bez ktorej diéta nemôže fungovať. Podľa nich vám vraj na chudnutie stačí skonzumovať 30 gramov vlákniny denne, čím za rok znížite váhu o viac ako dva kilogramy bez toho, aby ste športovali alebo mali akokoľvek obmedzenú stravu. Zástupcom dokonalého ovocia plného vlákniny je hruška. Jedna priemerná hruška obsahuje 6 gramov vlákniny, viac ako iné ovocie. Potravina, ktorá sa spopularizovala najmä v posledných rokoch, je odôvodneným hrdinom zdravého stravovania. Inkovia ju volali „matka zrno“ a považovali ju za posvätnú. Niet sa čo čudovať. Obsahuje dvakrát väčšie množstvo vlákniny ako hruška, je skvelou prílohou do jedál aj prísadou do šalátov. No okrem toho, môže fungovať ako náhrada steaku a proteínových nápojov. Obsahuje totiž aminokyseliny, vďaka ktorým telu pomáha budovať svaly. A čím viac svalov telo má, tým lepšie spaľuje tuk. Dobrý a šetrný spôsob, ako zhrešiť, je jesť pukance namiesto iných „snackov“. Aj tu však platí, že všetkého veľa škodí. Ak máte chuť na niečo slané a chrumkavé, nahraďte čipsy pukancami. Spoločnosť BioMed Central zistila, že zdraví dospelí pri jedení pukancov skonzumujú menej kalórií ako pri zemiakových lupienkoch a tyčinkách a zároveň sú po takomto maškrtení spokojnejší. Poznáme ich aj pod názvom sladké zemiaky. Jeden kus tejto chutnej koreňovej zeleniny obsahuje približne 27 gramov sacharidov, ale nenechajte sa týmto číslom odradiť. Batáty obsahujú menej tuku, menej sodíka aj menšie množstvo kalórií ako biele zemiaky. Podľa vedcov tiež pomáhajú zvyšovať množstvo hormónu adiponektínu, hormónu tukového tkaniva, ktorý pomáha regulovať cukor v krvi, vďaka čomu váš metabolizmus lepšie pracuje. Už ich obilný pôvod naznačuje, že tu pôjde v prevažnej miere o vlákninu. Aj keď by ste ich nemali jesť na večeru, pretože obsahujú sacharidy. Zvoľte ich najmä na raňajky, pretože majú schopnosť udržať telo sýte dlhšiu dobu, no vyhnite sa instantným ovseným kašiam. Pripraviť si vlastnú je úplne jednoduché. Stačí si v zohriatom mlieku pomaly ovsené vločky miešať, pridať sladidlo podľa chuti, škoricu a navrch ovocie a máte skvelé raňajky.


Na internete spustili petíciu za odvolanie primátora Nesrovnala

Ľudia sú proti výstavbe náhradných nájomných bytov v Dúbravke.

BRATISLAVA. Na internete spustili petíciu za odvolanie primátora Bratislavy Iva Nesrovnala. Na webe peticie.com ju doteraz podpísalo 233 ľudí. Svoj podpis odôvodňujú viacerí tým, že sú proti výstavbe náhradných nájomných bytov v Dúbravke. Primátorovi taktiež vyčítajú, že nerešpektuje vôľu obyvateľov Bratislavy, miestnych i mestských poslancov a všetkých bratislavských starostov. "Podpisujem, lebo nesúhlasím s doterajším postupom primátora pri riešení problémov v Bratislave a jeho častí, najmä v Dúbravke. Nezaujíma sa o ľudí v tomto meste," odôvodňuje svoju podporu petície na webe Martina. František zas tvrdí, že primátor zabudol, ako sľuboval chrániť záujmy občanov. Michaela uviedla, že nesúhlasí s Nesrovnalovou politikou a opatreniami. Bratislavský magistrát vníma petíciu ako legitímne vyjadrenie názoru občanov. Na druhej strane, mesto je sklamané z toho, že situácia okolo výstavby náhradných nájomných bytov v Dúbravke dospela až do takejto roviny. "Prečo verejnoprospešný projekt naráža na takýto odpor? Prečo úrady vychádzajú skôr v ústrety projektom súkromných developerov, než projektom riešeným vo verejnom záujme?" uviedla pre TASR hovorkyňa Bratislavy Zuzana Onufer. Výstavba náhradných nájomných bytov prinesie podľa hlavného mesta prospech nielen pre nájomníkov reštituovaných bytov, ale má zlepšiť život Dúbravčanov v danej lokalite. Vedeniu mestskej časti magistrát ponúkol, že k pôvodným 30 miestam, ktoré na dočasné parkovanie vytvorilo, pribudne ešte jedna odstavná plocha s ďalšími 70 miestami. "To znamená, 100 áut bude mať i počas výstavby kde parkovať. Navyše tam vybudujeme park a trvalé parkovisko so 181 miestami," podotkla Onufer. Bratislavská Dúbravka v otázke výstavby náhradných nájomných bytov v lokalite Pri kríži naďalej zotrváva na podmienke najskôr vyriešiť zeleň a vybudovať parkovisko pre autá, ktoré doteraz stáli na mieste začatej výstavby. V prípade ponuky magistrátu ohľadom parkovania podľa mestskej časti k žiadnej dohode nedošlo a Dúbravka stále trvá na tom, aby sa tu nestavalo. Nesrovnal tvrdí, že výstavbu náhradných bytov v Dúbravke nebrzdí žiadny vecný problém, len záujem určitej skupiny ľudí, ktorým nevyhovuje verejnoprospešný projekt. Primátor apeluje na zastavenie "huckania ľudí proti svojmu mestu".


Na cvičení v africkom Gabone sa zúčastnilo osemsto belgických vojakov

Cieľom manévrov bola príprava na rýchlejšie nasadenie v Afrike.

BRUSEL. Belgickí vojaci ukončili v nedeľu svoje mesiac trvajúce cvičenia v africkom štáte Gabon. Informovala o tom tlačová agentúra Belga s odvolaním sa na belgické ministerstvo obrany. Približne 800 vojakov sa zúčastnilo na cvičení s názvom Tropická búrka, ktoré sa konalo na súši, na vode a vo vzduchu. Podľa vyhlásenia ministerstva bola cieľom manévrov príprava na rýchlejšie nasadenie v Afrike. Belgickí vojaci sú v súčasnosti aktívni v medzinárodnej misii v africkom štáte Mali, pripomína agentúra AP.


PODCAST DOBRÉ RÁNODobré ráno: Gašpar vypovedal, objavili sa nové informácie

Lustrovali novinárov

Nepotrebovali súhlas

Stĺpček

Podcast

Pondelková výpoveď bývalého policajného prezidenta Tibora Gašpara k lustrácii zavraždeného novinára Jána Kuciaka prináša viac otázok ako odpovedí. Keď sa prevalilo, že Gašpar nechal u svojho podriadeného preveriť Kuciaka, vysvetľoval to tým, že jeho lustrácia bola súčasťou inej hromadnej lustrácie novinárov. Teraz však vyšlo najavo, že pri preverovaní 28 novinárov, ktoré súviselo s kauzou nahliadnutia do účtov Roberta Kaliňáka, nebol lustrovaný aj Kuciak. Čo je v kauze nové? Peter Kapitán sa rozprával s redaktorom domáceho spravodajstva Petrom Kováčom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Ficove obedy zadarmo pre školákov a škôlkarov až tak zadarmo nie sú. Viacerých rodičov detí, ktoré navštevujú materské školy, prekvapili doplatky za jedlo. Napríklad v škôlke v bratislavskej Petržalke doplácajú rodičia na obedy 37 centov na deň. Vedúca jedálne tvrdí, že do sumy 1,2 eur na obed, ktoré majú od štátu, sa nevtesnajú. Štátne lesy Tatranského národného parku, ktoré majú na starosti napríklad obchod s drevom z Vysokých Tatier, bude od polky marca viesť podnikateľ Rastislav Hutta. Stojí napríklad za výstavbou aquaparku Tatralandia, pred troma rokmi chcel v Nízkych Tatrách stavať lyžiarske stredisko. Platy vojakov by sa mali zvýšiť v priemere o 30 percent, v absolútnych číslach by každý vojak mal po novom zarábať o 300 eur viac. Opatrenie má zvýšiť atraktivitu povolania profesionálneho vojaka. Opozícia však návrh kritizuje ako lacný predvolebný ťah. Na budúci týždeň sa rozhodne o brexite. Koncom marca totiž vyprší Veľkej Británii termín, dokedy mala mať možnosť dohodnúť sa na tom, ako bude odchod krajiny z EÚ vyzerať. Britskí poslanci totiž v januári odmietli dohodu, ktorú premiérka Theresa Mayová vyrokovala v Bruseli. Čoraz viac zákonodarcov sa tak prikláňa k tvrdému brexitu, teda odchodu bez dohody. Kapsula Crew Dragon, ktorá patrí spoločnosti SpaceX Elona Muska, úspešne zvládla prvý testovací let do vesmíru. Ide o vesmírnu loď určenú pre ľudí, pomocou ktorej by chcela americká NASA obnoviť lety ľudí do vesmíru americkými dopravnými prostriedkami. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Smer bude situáciu s Glváčom riešiť, Tomáš hovorí o divadle opozície

Opozícia chce zvolať mimoriadnu schôdzu parlamentu na odvolanie Glváča.

BRATISLAVA. Situácia v súvislosti s údajnou komunikáciou podpredsedu Národnej rady Slovenskej republiky Martina Glváča (Smer) a Mariana Kočnera sa má riešiť na pôde vedenia strany. Povedal to poslanec Smeru Erik Tomáš v súvislosti s vyhlásením opozície, že chcú iniciovať zvolanie mimoriadnej schôdze parlamentu na odvolanie Glváča z funkcie. Predseda poslaneckého klubu Mosta-Híd Tibor Bastrnák ešte nevedel povedať, ako budú v prípade mimoriadnej schôdze hlasovať, musí k tomu zasadnúť poslanecký klub. "Mám na to, samozrejme, osobný názor, ale nebudem robiť predbežné závery. Keďže je avizované stretnutie vedenia strany s pánom Glváčom, tak to je pôda, kde by sa celá táto vec mala vyšetriť, vyjasniť a potom zaujmem postoj," povedal Tomáš. Termín stretnutia vedenia Smeru povedať nevedel, priblížil však, že veľká časť vedenia strany bola aj na výjazdovom rokovaní a mala iný program. Iniciatívu opozície označil za klasickú divadelnú hru opozície. "Myslím si, že opozícia týmto konaním pomerne dosť dehonestuje tento inštitút. Je tragikomické, že schôdzu zvolávajú páni Sulík a Matovič, ktorí sa s Marianom Kočnerom osobne stretávali a riešili s ním citlivé témy," poznamenal. Predseda poslaneckého klubu Most-Híd Tibor Bastrnák ešte nevedel povedať, či v prípade zvolania mimoriadnej schôdze podporia Glváča vo funkcii. Ak opozícia odovzdá potrebné podpisy a predseda parlamentu schôdzu zvolá, bude podľa jeho slov k tomu zasadať poslanecký klub a dohodnú sa na postupe. Minister dopravy a člen predsedníctva Mosta-Híd Árpád Érsek povedal, že poslanci za Most-Híd sa majú zachovať, ako uznajú za vhodné. "Ak sa takéto veci potvrdia, mal by konať pán Glváč, ale je to jeho osobné rozhodnutie, za ktorým si musí stáť a samozrejme, strana Smer s tým musí byť stotožnená," reagoval Érsek na zverejnenú komunikáciu. Podpredseda SNS Anton Hrnko v tejto súvislosti pripomenul slová predsedu strany a šéfa parlamentu Andreja Danka, že stranícki nominanti sú zodpovednosťou strany. Poslanec parlamentu Karol Farkašovský (SNS) si myslí, že nie je vhodné niekoho odvolávať z funkcie na základe údajných medializovaných informácií. Chce si počkať na silnejšie argumenty. O tom, ako budú poslanci SNS na prípadnej schôdzi hlasovať, sa budú podľa Farkašovského rozprávať na poslaneckom klube. Líder OĽaNO Igor Matovič a predseda SaS Richard Sulík vo štvrtok informovali, že chcú iniciovať zvolanie mimoriadnej schôdze na odvolanie Glváča z funkcie podpredsedu parlamentu. Dôvodom je jeho údajná komunikácia s Marianom Kočnerom. Matovič tvrdí, že Glváč klamal o tom, že sa s podnikateľom od roku 2012 nestretol. Glváč mal vedieť o viacerých kauzách, napríklad aj o tom, že si Marian Kočner nominoval svojho človeka do funkcie zástupcu riaditeľa Slovenskej informačnej služby. Glváč tvrdenia odmieta, podal pre ne aj trestné oznámenie. Tvrdí, že líder OĽaNO pácha trestnú činnosť, ak zverejňuje jeho údajnú komunikáciu. Trvá na tom, že sa s Marianom Kočnerom nestretol od roku 2012. Premiér Peter Pellegrini (Smer) uviedol, že o medializovanej komunikácii budú v Smere hovoriť a nebudú ju prehliadať. "V prípade, že je to vážne, budú aj vážne dôsledky. V prípade, že sa ukáže, že to také vážne nie je, vážne dôsledky nebudú," doplnil.


Ľadové srdce naznačuje, že Pluto vzniklo z miliardy komét

Odhalili chemické zložene trpasličej planéty.

BRATISLAVA. Pluto už dvanásť rokov nie je oficiálnou planétou slnečnej sústavy. Teraz je len jedným z mnohých ľadových objektov na jej okraji. Vo svojej podstate môže byť Pluto masou, ktorú stvorili miliardy bývalých komét. Naznačuje to nový model vzniku trpaslíčej planéty, ktorý uverejnili vo vedeckom časopise Icarus. Vznik Pluta sa vedci rozhodli preskúmať pri pohľade na známu štruktúru na jeho povrchu - srdce. V ľavej časti srdca sa nachádza rozsiahly ľadovec z dusíkového ľadu, Sputnik Planum. Dáta, ktoré o Plute získali z preletu sondy New Horizons v roku 2015, porovnali s údajmi z misie Rosetta, ktorá ako prvá zblízka skúmala kométu 67P. "Zistili sme zaujímavý súlad medzi odhadovaným množstvom dusíka vo vnútri ľadovca a množstvom, ktoré by sa dalo očakávať, ak by Pluto vzniklo zoskupením zhruba miliardy komét alebo iných objektov Kuiperového pásu s podobným chemickým zložením, ako má kométa 67P," píše v tlačovej správe Juhozápadného výskumného ústavu v Austine jeden z autorov výskumu Chris Glein. Vedci nezisťovali iba to, koľko dusíka je stále na Plute. Chceli vedieť, či táto prchavá látka získaná z komét mohla unikať do ovzdušia a nakoniec do vesmíru. "Náš výskum naznačuje, že počiatočné chemické zloženie Pluta, získané z komét, bolo chemicky upravené kvapalnou vodou, možnože aj v podpovrchovom oceáne," dodáva Glein. O tom, že Pluto môže mať pod zamrznutým povrchom oceán, sa hovorilo už v roku 2016. Pôvod Pluta však stále nie je úplne uzavretý. Aj keď vedci predstavili nový model obrovskej kométy, skúmali aj iný model jeho vzniku. Alternatívny Slnečný model hovorí, že Pluto sa mohlo sformovať z veľmi studených ľadov, ktoré mali chemické zloženie blízke zloženiu nášho Slnka. arXiv: 1805.09285


Rímske letisko Ciampino uzavreli pre požiar v termináli

Letisko Ciampino využívajú napríklad nízkonákladové letecké spoločnosti Ryanair a Wizz Air.

RÍM. Letisko Ciampino v talianskom hlavnom meste Rím v utorok ráno dočasne zatvorili pre požiar, ktorý vypukol v priestoroch terminálu. Oznámil to v utorok prevádzkovateľ letiska, talianska spoločnosť Aeroporti di Roma (ADR). "Letisko bolo z preventívnych dôvodov zatvorené," uviedla podľa agentúry Reuters hovorkyňa ADR. Letisko Ciampino, ktoré využívajú napríklad nízkonákladové letecké spoločnosti Ryanair a Wizz Air, dočasne zatvorili pomerne nedávno - začiatkom februára, pre nález munície z obdobia druhej svetovej vojny. Nachádza sa zhruba 12 kilometrov od Ríma.


Twitter nikto nechce, spoločnosť musí začať škrtať

BRATISLAVA. O známu sociálnu sieť Twitter nikto nemá záujem. Spoločnosť teraz bude musieť pristúpiť k šetreniu, píše agentúra Reuters. To môže zrejme viesť až k prepusteniu tisícok zamestnancov. „Bude to vyžadovať odvážne kroky,“ vraví profesor manažmentu na Univerzite v Pensylvánii David Hsu. Naznačil, že znižovanie počtu zamestnancov je jednou z možností. Na prevádzku Twitteru ako marketingovej a komunikačnej platformy stačí podľa neho zoštíhlená firma. Prepustenie desatiny zamestnancov by mohlo viesť k úsporám okolo sto miliónov dolárov ročne, dopĺňa analytik SunTrust Robert Peck. Na druhej strane veľké prepúšťanie by mohlo poškodiť povesť Twitteru. Spoločnosť by podľa analytikov mala najprv zamerať na obchodné oddelenie a marketing. Twitter v tejto oblasti míňa v porovnaní s konkurenciou dvojnásobne viac. „Štruktúra nákladov Twitteru sa pôvodne stavala pre omnoho väčší rast užívateľskej základne. So stagnujúcim rastom potrebuje spoločnosť znížiť náklady,“ dodal Peck. V prvej polovici roka za obchod a marketing Twitter minul 473 miliónov dolárov, čo je zhruba 40 percent tržieb. Na porovnanie: Yahoo dalo 19 percent tržieb, Facebook 15 percent a Alphabet 12 percent. Twitter míňa viac aj na výskum a vývoj - až 28 percent tržieb, Facebook napríklad 24 percent. Twitter v minulosti agresívne míňal na vývoj a marketing s tým, že si môže dovoliť stratu, keď bude lákať nových užívateľov. V tomto roku sa však rast zastavil na počte okolo 300 miliónov ľudí, ktorí Twitter využijú aspoň raz mesačne. Ide o menej než pätinu užívateľov Facebooku. V októbri si Twitter najal poradcov, aby preskúmali možnosť predaja sociálnej siete. Firmy ako Walt Disney, Salesforce.com ci matka Googlu Alphabet sa o firmu zaujímali, ponuku však nakoniec nedali. Ak sa rokovania neurýchlia a firma náklady nezníži, o Twitter by mohli mať záujem aktivistickí investori. Tí v minulosti tlačili na lepšiu správu financií, zmeny vo vedení či nové obchodné stratégie.


Macron uistil Porošenka, že Francúzsko neuzná anexiu Krymu

Porošenko svojho hostiteľa požiadal o pomoc pri vypracovaní plánu pre mier a odsun okupantov z Ukrajiny.

BRUSEL. Francúzsky prezident Emmanuel Macron v pondelok po stretnutí s ukrajinským prezidentom Petrom Porošenkom v Paríži oznámil, že Francúzsko neuzná anexiu Krymu Ruskou federáciou, a vyjadril nádej, že sa podarí dosiahnuť pokrok pri riešení konfliktu vo východnej Ukrajine. Macron pred svojim hosťom na spoločnej tlačovej konferencii uviedol, že Francúzsko nič nemení na svojom postoji rešpektovať zvrchovanosť Ukrajiny v jej medzinárodne uznaných hraniciach. Podľa tlačovej agentúry Reuters obaja prezidenti potvrdili očakávanie, že ďalšie stretnutie týkajúce sa konfliktu na Ukrajine, v tzv. normandskom formáte (Francúzsko, Nemecko, Ukrajina a Rusko) sa uskutoční koncom júna alebo začiatkom júla, ešte pred summitom skupiny G20. Macron na minulotýždňovom summite EÚ spolu s nemeckou kancelárkou Angelou Merkelovou informoval o tom, že Rusko neplní minské dohody a lídri EÚ sa rozhodli o ďalších šesť mesiacov predĺžiť súbor sankcií voči Rusku, ktoré boli prijaté pre jeho zapojenie do konfliktu na východe Ukrajiny. Francúzsky prezident potvrdil, že jeho krajina neuzná anexiu Krymu, a dodal, že je veľmi dôležité, aby predstavitelia Organizácie pre bezpečnosť a spoluprácu v Európe (OBSE) mohli plniť svoje kontrolné činnosti v konfliktnej zóne na Ukrajine. Porošenko v tejto súvislosti dodal, že si želá nepretržitú prítomnosť pozorovateľov OBSE na bojovej línii, a svojho hostiteľa požiadal o pomoc pri vypracovaní plánu pre mier a odsun okupantov z Ukrajiny. Tlačová agentúra Reuters pripomenula, že Macron nesúhlasí s americkým ministrom zahraničných vecí Rexom Tillersonom, ktorý naznačil, že bojové akcie na východe Ukrajiny by mali byť vyriešené mimo rámcovej dohody z Minsku. Podľa Macrona sú základným kameňom budúcej mierovej dohody pre Ukrajinu sú práve minské dohody.


FED ponechal úrokové sadzby nezmenené.

WASHINGTON. Americká centrálna banka v súlade s očakávaniami ponechala úrokové sadzby nezmenené. Kľúčový úrok zostal v pásme 1,25 až 1,50 percenta. Vlani vzrástli kľúčové úrokové sadzby v USA trikrát a v tomto roku sa počíta s podobným tempom sprísňovania menovej politiky.


Ratifikácia daného dokumentu by podľa ich názoru mohla zhoršiť vzťahy s NATO.

ŠTOKHOLM. Švédsko nepodpíše Zmluvu o zákaze jadrových zbraní (TPNW), ale bude sa usilovať o pozíciu pozorovateľskej krajiny. S odvolaním sa na piatkové vyhlásenie švédskej ministerky zahraničných vecí Margot Wallströmovej o tom písali agentúry DPA a AP. "Vláda dokument zatiaľ nepodpíše a nebude žiadať parlament o jeho ratifikáciu," povedala na tlačovej konferencii Wallströmová, ktorá zároveň priznala, že menšinová vládna koalícia nedisponuje v parlamente dostatočnou podporou pre takýto krok. Podpis zmluvy však neodporučila ani švédska armáda a bývalý švédsky diplomat Lars-Erik Lundin, ktorého vláda poverila jej preskúmaním. Ratifikácia daného dokumentu by podľa ich názoru mohla zhoršiť vzťahy s NATO, ktoré vo všeobecnosti podporuje jadrové odzbrojovanie, avšak neverí, že tento cieľ môže byť dosiahnutý pomocou konvencie OSN. Hoci Švédsko nie je členským štátom NATO, s Alianciou podľa Lundinovej správy úzko spolupracuje. Štokholm vidí problém aj v samotnom texte zmluvy, ktorý podľa Wallströmovej "neobsahuje jasnú definíciu pojmu jadrová zbraň, pričom je v ňom viac sporných bodov, ktoré treba ešte vyriešiť". Wallströmová však v tejto súvislosti zdôraznila, že Švédsko zostáva aj naďalej hlasným podporovateľom jadrového odzbrojovania, pričom len nedávno hostilo stretnutie krajín, ktoré nedisponujú jadrovými zbraňami. Na podujatí sa okrem iných zúčastnili aj zástupcovia Kanady, Nemecka a Japonska. Zmluvu o zákaze jadrových zbraní (TPNW) z roku 2017 podporila Medzinárodná kampaň za zrušenie jadrových zbraní (ICAN), ktorá získala Nobelovu cenu mieru. Dokument dosiaľ podpísalo 70 krajín a 23 krajín ho aj ratifikovalo. Proti zmluve sa však ostro stavajú Spojené štáty, Rusko a ďalšie jadrové mocnosti.


Most spája pred voľbami sily s maďarskou alianciou

Strany pracujú s dvoma variantmi dohody, o finálnom rozhodnú rokovania s SMK.

BRATISLAVA. Most-Híd pôjde do volieb spoločne s Maďarskou kresťanskodemokratickou alianciou (MKDA-MKDSZ). Podľa slov hovorkyne koaličného Mosta-Híd Kláry Debnár sa na tom predstavitelia strán dohodli na svojom piatkovom stretnutí. "Predstavitelia strán sa zhodli na tom, že zabezpečenie efektívnej parlamentnej reprezentácie južných regiónov a Maďarov na Slovensku je dôležité," priblížila Debnár. Strany pracujú s dvoma variantmi dohody, o finálnom rozhodnú podľa jej slov výsledky rokovania s SMK. Pripomenula, že Most-Híd sa na svojom júnovom kongrese rozhodol otvoriť kandidátku aj iným stranám, ktoré "vyznávajú podobné hodnoty ako Most-Híd, a zastupujú záujmy regiónov a národnostných menšín". "Považujeme za mimoriadne dôležité, aby národné a kresťanské hodnoty mali svoje zastúpenie aj v slovenskom parlamente. Preto sme od začiatku rokovaní trvali na tom, aby si MKDA-MKDSZ aj v prípade spoločnej kandidátky zachovala svoju identitu," zdôraznil predseda MKDA-MKDSZ Csaba Fehér. Most-Híd a mimoparlamentná SMK chcú uzatvoriť rokovania o možnej koalícii do parlamentných volieb do konca augusta. V polovici mesiaca informovali, že sa zatiaľ dokázali dohodnúť na 17 z 19 bodov. Na otázku, či je problém v tom, že SMK nechce Bugára ako jednotku na kandidátke, odpovedal podpredseda Mosta-Híd Ábel Ravasz, že to môže "polopotvrdiť". Jednou z problémových tém je tiež podiel ľudí na potenciálnej kandidátke. Vládna strana rokovala aj s mimoparlamentnou stranou Maďarské fórum, Šancou, Rómskou iniciatívou Slovenska a Slovenskou konzervatívnou stranou. Vládna strana Most-Híd by sa podľa najnovšieho prieskumu agentúry Focus nedostala do parlamentu. V prieskume, ktorý agentúra realizovala 13. až 19. augusta, získal Most-Híd 4,3 percenta hlasov. Ďalšiu stranu reprezentujúcu maďarskú menšinu SMK by volilo 3,5 percenta opýtaných.


Kalifornia od roku 2023 zakáže výrobu a predaj kožušín zo zvierat

V cirkusoch bude zakázané vystupovanie väčšiny zvierat.

SACRAMENTO. Kalifornia sa od roku 2023 stane prvým z 50 štátov USA, ktorý zakáže výrobu a predaj kožušín získaných zo zvierat. Kalifornia sa zároveň stane aj tretím štátom v USA, kde bude v cirkusoch zakázané vystupovanie väčšiny zvierat. Vyplýva to z dvoch návrhov zákonov, ktoré v sobotu podpísal kalifornský guvernér Gavin Newsom. Informovala o tom agentúra AP. V Kalifornii tak počnúc rokom 2023 bude zakázané predávať či vyrábať oblečenie, topánky alebo kabelky z pravej zvieracej kožušiny. Tento krok privítali aktivisti za ochranu práv zvierat. Tí totiž poukazujú na to, že ľudia s cieľom získať kožušinu zvieratá často zabíjajú plynom, elektrošokmi alebo inými krutými metódami. "Kalifornia je lídrom, čo sa týka blaha zvierat, a v dnešnej dobe toto líderstvo zahŕňa zákaz predaja kožušín," vyhlásil guvernér Newsom. Viaceré módne značky, ako napríklad Giorgio Armani, Versace či Gucci, kožušinu už vo svojich návrhoch nevyužívajú, alebo s tým plánujú v blízkej budúcnosti prestať. Za porušenie zákazu týkajúceho sa predaja a výroby zvieracej kožušiny hrozí pokuta do výšky 1000 dolárov (906 eur). Zákaz sa nevzťahuje na už použité výrobky a predmety využívané na náboženské účely. Takisto nezahŕňa predaj usne, srsti zo psov a mačiek, kravskej, jelenej, srnčej a kozej kože ani predaj kožušiny z oviec. Guvernér Kalifornie podpísal aj návrh zákona, ktorý z cirkusových predstavení vylúči všetky zvieratá okrem psov, mačiek a koní. Návrh sa však nevzťahuje na rodeá. Zákaz vystupovania zvierat v cirkusoch už platí v New Jersey a na Havaji.


K svetovej skupine majú bližšie Holanďanky, Čepelová prehrala s Bertensovou

Stav súboja po troch dvojhrách medzi Slovenskom a Holandskom je 1:2.

(NTC v Bratislave, antuka) SLOVENSKO - HOLANDSKO 1:2 po III. dvojhre SOBOTA: Jana Čepelová - Richel Hogenkampová 6:3, 6:2 Rebecca Šramková - Kiki Bertensová 1:6, 3:6 NEDEĽA: Jana Čepelová - Kiki Bertensová 3:6, 3:6 NASLEDUJE: Kristína Kučová - Richel Hogenkampová Jana Čepelová, Kristína Kučová - Cindy Burgerová, Arantxa Rusová BRATISLAVA. Jednotka domácej singlovej nominácie Jana Čepelová prehrala za 80 minút 3:6, 3:6 s líderkou hostiek Kiki Bertensovou v prvej nedeľňajšej dvojhre (celkovo tretej) v rámci víkendového bratislavského stretnutia Slovensko - Holandsko v play-off o svetovú skupinu Pohára federácie 2018. Vlaňajšia semifinalistka Roland Garros v singloch potvrdila úlohu favoritky. V sobotu si poradila aj s Rebeccou Šramkovou. Holanďanky vedú 2:1. Slovenky ešte nikdy nezvládli obrat z 1:2 na 3:2. V druhej dvojhre v nedeľu proti holandskej dvojke Richel Hogenkampovej nastúpi Kristína Kučová, ktorú kapitán Matej Lipták uprednostnil pred Šramkovou. Čepelová v prvom sete dokázala so súperkou držať krok do stavu 3:3. Ďalšie tri gemy sa stali korisťou Bertensovej, ktorá rovnako ako proti Šramkovej skvelo podávala, jej údery od základnej čiary mali správnu dĺžku i razanciu. Na začiatku druhého dejstva sa Bertensová po rýchlom brejku ujala vedenia 3:1. Čepelová vďaka bojovnosti a zvýšenej agresivite síce vyrovnala na 3:3, no koncovka opäť patrila Holanďanke, ktorá v ôsmom geme Slovenku brejkla. Pri vlastnom podaní Bertensová premenila po víťaznom forhendovom longlajne hneď prvý mečbal. Vzájomnú bilanciu s Čepelovou tak vyrovnala na 3:3. Slovenka priznala, že Bertensová bola náročnou súperkou. "Čakala som, že to bude jednoduchší zápas," rozhovorila sa Čepelová pre RTVS. "Kiki však potvrdila svoje kvality i to, že na antuke sa jej hrá veľmi dobre. Je to tenistka svetovej dvadsiatky, ktorá bola vlani v semifinále Roland Garros." Nehrala som zle, v dôležitých momentoch však súperka zahrala fantasticky. "Nehrala som zle, v dôležitých momentoch však súperka zahrala fantasticky. O zápase rozhodlo pár loptičiek. Možno som mala hrať útočnejšie a viac chodiť na sieť," dodala v reakcii pre RTVS. Vo fedcupovej histórii ide o štvrtý vzájomný duel. Holanďanky vedú vo vzájomnej bilancii 2:1. Slovenky však majú svojim súperkám čo odplácať, keď v roku 2015 s nimi prehrali na antuke v Apeldoorne 1:4. Liptákove zverenkyne sa prebojovali do baráže vďaka februárovému víťazstvu 3:2 na pôde Talianska. Hrdinkou vo Forli sa stala fedcupová debutantka Šramková, ktorá uspela v oboch dvojhrách. Tretí bod pridala skúsená Daniela Hantuchová.


Česká zoo ukázala mláďatá leva bieleho

Vo voľnej prírode žije na svete asi sto jedincov tohoto druhu.

DVOREC. Zoologická záhrada v českom meste Dvorec predstavila verejnosti mláďatá leva bieleho. Pätorčatá - samec a štyri samice - sa narodili ešte 4. mája 2017. Levíčatá dostali africké mená, samček sa volá Mesfin, čo v preklade znamená "Kráľ". Samičky majú mená Asmara (Spravodlivosť), Dabe (Zdravie), Dunia (Život) a Congit (Kráska). Všetky mláďatá sú každý deň vo výbehu spolu so svojimi rodičmi, samcom Agi a samicou menom Tia. Návštevníci ich majú možnosť sledovať po celý deň.


Na opozičnom proteste v Minsku zatkli desiatky ľudí

Akcia mala byť pripomienkou vyhlásenia nezávislosti od Ruska.

MINSK. Desiatky ľudí zadržali v nedeľu v bieloruskej metropole Minsk, keď sa stúpenci opozície pokúsili uskutočniť pochod. Informovala o tom agentúra AP. Nedeľňajšia akcia mala byť pripomienkou vyhlásenia nezávislosti od Ruska z 25. marca 1918. Bieloruská ľudová republika existovala do februára 1919. Toto výročie je v krajine tradične dňom, pri ktorého príležitosti sa oponenti autoritárskej vlády prezidenta Alexandra Lukašenka snažia zorganizovať demonštráciu, píše AP. Novinári na mieste najnovšieho zhromaždenia podľa správy spočítali, že polícia odviedla najmenej 70 osôb. Ľudskoprávna organizácia Viasna uviedla, že medzi zadržanými je aj päť jej pozorovateľov. Lukašenko, ktorý je v úrade od roku 1994, ostro obmedzuje opozičné aktivity a nezávislé médiá, uzatvára AP.


Erdogan je už oficiálnym kandidátom na prezidenta vládnej strany

Meno svojho prezidentského kandidáta má ešte pred víkendom oznámiť aj hlavný opozičný subjekt.

ISTANBUL. Turecká vládna strana vo štvrtok oficiálne zvolila prezidenta Recepa Tayyipa Erdogana za svojho kandidáta pre júnové prezidentské voľby. Oznámil to turecký premiér Binali Yildirim, ktorého citovala agentúra AP. Potvrdenie kandidatúry sa všeobecne očakávalo. Tento krok podporilo všetkých 316 poslancov vládnucej islamsko-konzervatívnej Strany spravodlivosti a rozvoja (AKP), ktorej predsedom je Erdogan. Opätovnú kandidatúru súčasného prezidenta podporujú aj spojenci AKP z krajne pravicovej Strany národného hnutia (MHP). Meno svojho prezidentského kandidáta má ešte pred víkendom oznámiť aj hlavný opozičný subjekt, sekularistická Republikánska ľudová strana (CHP). Medzi kandidátmi menších opozičných strán je aj bývalá ministerka vnútra Meral Akšenerová. Predčasné prezidentské a parlamentné voľby sa majú v Turecku konať 24. júna v situácii, keď v krajine zrejme stále bude platiť výnimočný stav. Znepokojenie nad tým vyjadrili Spojené štáty, podľa ktorých zákony platiace počas výnimočného stavu by mohli znemožniť uskutočnenie spravodlivých volieb. Prezident Erdogan dominuje v tureckej politike od roku 2002, keď jeho strana AKP prvýkrát získala moc. Podľa britského denníka Guardian je Erdogan jasným favoritom júnových volieb a vážnejšiu výzvu by pre neho mohlo predstavovať len vytvorenie širšieho opozičného bloku. CHP sa už dohodla s tromi menšími opozičnými stranami na volebnej koalícií pre parlamentné voľby.


Zomrel spoluzakladateľ skupiny AC/DC Malcolm Young

Legendárny gitarista trpel v posledných rokoch demenciou.

WASHINGTON. Vo veku 64 rokov v sobotu zomrel spoluzakladateľ austrálskej hardrockovej skupiny AC/DC Malcolm Young. Práve on napísal najviac jej hitov, Highway to Hell alebo You Shook Me All Night Long. Smutnú správu oznámila jeho rodina. Malcolm Young sa narodil v škótskom Glasgowe, neskôr sa s rodičmi a siedmimi ďalšími súrodencami presťahoval do austrálskeho Sydney. S bratom Angusom založil v roku 1973 kapelu AC/DC . Najväčší úspech zažili s albumom Back in Black, ten vydali v roku 1980. Celosvetovo sa z neho predali 50 miliónov kópií, bol jedným z najúspešnejším v dejinách hudby. Aj preto si zaslúžili čestné miesto v Rock´n´Rollovej Sieni slávy. Rodina pripomenula, že legendárny gitarista trpel v posledných rokoch demenciou. Prvé príznaky choroby sa uňho začali prejavovať vraj v roku 2008 počas nahrávania albumu Black Ice. Začal zabúdať niektoré piesne kapely, musel sa ich začať učiť hrať odznova. Posledný koncert zahral v roku 2010 v španielskom Bilbau. Pred tromi rokmi sa stiahol do súkromia, choroba mu nedovoľovala ďalej tvoriť a vystupovať. V kapele ho nahradil jeden z jeho synovcov, Stevie. Hudobníkova rodina oznámila, že Young zomrel doma pokojne a obklopený rodinou. "Bol to skutočný vizionár, perfekcionista a výnimočný človek," vyjadril sa Malcolmov brat Angus. "Naše puto bolo silné a jedinečné. Zanecháva za sebou rozsiahlu tvorbu, bude žiť večne. Vďaka svojej ohromnej oddanosti a nasadeniu bol hybnou silou kapely." Malcolm bol síce introvertom a pre verejnosť sa častejšie vyjadroval Angus, kapela ho však považovala za lídra. Len pred mesiacom zomrel ďalší zo súrodencov Youngovcov a jeden z producentov kapely George. Nedávno na Slovensku vystupoval bývalý bubeník kapely Paul Rudd. Spomínal si vtedy na začiatky s AC/DC. "Boli sme vtedy len smiešnym zoskupením niekoľkých darebákov. Netušili sme, či budeme mať úspech a boli sme veľmi prekvapení, že sa to podarilo," hovoril pre SME. Významný hudobný producent Rick Rubin v článku magazínu Rolling Stones priznal, že sa hudbou kapely často inšpiruje. Zvuk AC/DC vníma ako jedinečný, považuje ich za najlepšiu rockovú kapelu všetkých čias. Robia tvrdú hudbu, na ktorú sa dá aj tancovať. Práve nimi sa inšpiroval, keď pomáhal pripravovať nahrávky skupiny Red Hot Chilli Peppers. Odkedy Malcolm Young zomrel, na sociálnych sieťach sa objavujú vyjadrenia tých, ktorých najviac ovplyvnil. Bryan Adams sa inšpiroval jeho hrou na gitare, skupina Stereophonics si myslí, že bol najlepším gitaristom-pravákom na scéne a chýbať bude aj kapele Biffy Clyro.


Na veľtrhu pokrstili nové potraviny, postupne ich uvedú na trh (foto)

Na výstavisku v Nitre sa začala medzinárodná výstava Agrokomplex.

NITRA. Vyše 650 vystavovateľov z 12 krajín sa predstavuje na 46. medzinárodnej poľnohospodárskej a potravinárskej výstave Agrokomplex, ktorá sa vo štvrtok začala na nitrianskom národnom výstavisku. Krst zrnom absolvovalo počas 46. ročníka medzinárodnej poľnohospodárskej a potravinárskej výstavy Agrokomplex v Nitre 50 nových potravinárskych produktov vyrobených na Slovensku. Vyrobili ich členovia Slovenskej poľnohospodárskej a potravinárskej komory, ktorí ich počas tohto roka postupne uvádzajú na trh. "Potravinárskymi novinkami reagujú slovenskí výrobcovia aj na aktívnejší životný štýl spotrebiteľov. Viaceré predstavené výrobky majú punc regionálneho produktu, neobsahujú prídavné látky a pochádzajú aj z ekologického poľnohospodárstva," skonštatovala hovorkyňa SPPK Jana Holéciová. Na pultoch predajní sa už v najbližšom období objavia nové pekárenské výrobky, chleby obohatené o semiačka či proteínové zložky, kváskové chleby, rada delaktózových mliečnych produktov, stopercentné ovocné šťavy, džemy i výrobky tukového priemyslu zbavené transmastných kyselín a s vyšším zastúpením maslovej zložky. "Absolútnou novinkou je farmársky cukor, kde si spotrebiteľ nájde na zadnej strane obalu fotografiu konkrétneho pestovateľa, ktorý cukrovú repu dopestoval," skonštatovala Holéciová. Podľa predsedu SPPK Emila Macha sa spoločnosť po rokoch zobudila a viac začala vnímať, že okrem importu cudzích potravín si v kamiónoch križujúcich celú Európu dovážame aj potravinové škandály. "Výraznejší záujem o domáce potraviny je však naďalej v mnohých regiónoch limitovaný kúpyschopnosťou obyvateľstva," povedal Macho. Slovenskí poľnohospodári, a následne aj potravinári majú podľa jeho slov obrovský potenciál zvýšiť sebestačnosť krajiny a prinášať aj v budúcnosti nové potravinárske výrobky.


Poslanec Žarnay chce ľahší spôsob odvolania riaditeľov škôl

Zriaďovateľ musí odvolať riaditeľa ak bol právoplatne odsúdený za úmyselný trestný čin.

BRATISLAVA. Ak minister školstva a v prípade strednej zdravotníckej školy minister zdravotníctva podajú návrh na odvolanie riaditeľa školy, jej zriaďovateľ by mal mať po novom povinnosť ho akceptovať. V súčasnosti to môže aj odmietnuť. Zmenu prináša návrh novely zákona o štátnej správe v školstve a v školskej samospráve, ktorú v úvode siedmeho rokovacieho dňa 17. schôdze NR SR predstavil poslanec Oto Žarnay (nezaradený). Opozičný člen snemovne je presvedčený, že rada školy ako samosprávny orgán má svoje nezastupiteľné miesto. Žarnay však vidí vážne nedostatky pri riešení problémov s vedením škôl. "Veľké množstvo podnetov prichádza zo strany pracovníkov a rodičov na nevhodné správanie sa a konanie riaditeľov a nečinnosť zriaďovateľov, ktorí prehliadajú tieto závažné pochybenia. Rady školy sú buď bezzubými orgánmi, ktoré bojujú proti veterným mlynom alebo orgánmi, ktoré sú poplatné vedeniu školy a tvrdia, že 'skutok sa nestal'," uviedol poslanec. Možnosť odvolať riaditeľa školy, ktorý uplatňuje nekalé praktiky, zbavuje sa oponentov a správa sa a koná ako neobmedzený vládca, je podľa Žarnaya pri nečinnosti zriaďovateľa takmer nulová. "Kompetentná rada školy alebo jej pracovníci i rodičia musia mať možnosť domôcť sa právneho stavu, kde nekompetentný riaditeľ bude odvolaný. Touto možnosťou je právo ministra školstva, prípadne zdravotníctva po dôkladnom prešetrení stavu, dať návrh na odvolanie riaditeľa školy, ktorý bude musieť zriaďovateľ zo zákona akceptovať," vysvetľuje Žarnay. Súčasný zákon hovorí, že zriaďovateľ musí odvolať riaditeľa, ak bol právoplatne odsúdený za úmyselný trestný čin, za porušenie jeho zákonných povinností a obmedzení, za závažné porušenie všeobecne záväzných právnych predpisov, ak sa zrušuje škola alebo školské zariadenie alebo na návrh hlavného školského inšpektora. Na návrh ministrov školstva či zdravotníctva ho môže odvolať. Popoludní čaká na poslancov pravidelná Hodina otázok. Ako prvá bola vyžrebovaná otázka Ľuboša Blahu (Smer), ktorý sa premiéra Roberta Fica (Smer) pýta na extrémizmus. "Vážený pán premiér, počas osláv víťazstva nad fašizmom na Slavíne ste hovorili o vážnom probléme ozbrojovania neonacistov a o polovojenských extrémistických skupinách. Bude vláda v tejto súvislosti prijímať aj legislatívne opatrenia, ktoré by zabránili získať zbrojné povolenie ľuďom, ktorí v minulosti pôsobili v zakázaných neofašistických hnutiach, stranách či združeniach?" pýta sa koaličný poslanec. Peter Šuca (Smer) chce od šéfa exekutívy vedieť, prečo neuvoľníme dlhovú brzdu, aby sme z týchto financií urýchlene dostavali chýbajúce diaľničné úseky na Slovensku. Pavla Gogu (Smer) zase zaujíma Ficov pohľad na prezidentské voľby vo Francúzsku a ich dosah na vývoj v európskej politike.


Brusel rozhodne o brexitovej dohode do konca týždňa, hovorí Macron

PARÍŽ. Európska únia rozhodne o tom, či bude dohoda o brexite možná, do konca týždňa. Francúzsky prezident Emmanuel Macron to povedal britskému premiérovi Borisoi Johnsonovi. Informuje o tom BBC. Macron uviedol, že rokovania by mali teraz napredovať rýchlo, aby zistili, či by dohoda "rešpektovala" princípy Európskej únie. Johnson povedal, že únia by si nemala "zavádzajúco" myslieť, že bude nejaké odloženie termínu brexitu po 31. októbri.Britský premiér zdôraznil, že jeho nedávne návrhy sú posledná šanca na dosiahnutie dohody, informovala agentúra AFP s odvolaním sa na hovorcu premiérovho úradu na Downing Street. Johnson údajne nebude žiadať o ďalšie posunutie termínu brexitu aj napriek tomu, že to od neho vyžaduje zákon, ktorý britský parlament schválil minulý mesiac. Zákon Johnsona zaväzuje predložiť parlamentu na schválenie návrh dohody o brexite alebo nechať poslancov hlasovať o odchode Británie z EÚ bez dohody. Ak by to premiér do 19. októbra neurobil, musel by požiadať EÚ o odklad termínu brexitu do 31. januára 2020. Tento zákon "podkopával rokovania", ale ak sa lídri EÚ spoliehali na to, že zabráni brexitu bez dohody, tak by to bolo historické nedorozumenie," povedal zdroj z prostredia Downing Street. Spojené kráľovstvo podľa zdroja prišlo s veľkou a významnou ponukou. Európska komisia však musí takisto preukázať ochotu a pristúpiť na kompromisy. Ak sa tak nestane, Británia opustí EÚ bez dohody. V pondelok budú rokovania o brexite pokračovať. S Európskou komisiou bude rokovať Johnsonov vyslanec David Frost a do EÚ zavíta aj britský minister pre brexit Stephen Barclay.


Šofér musel v Rakúsku zaplatiť pokutu tritisíc eur, rýchlosť prekročil vyše štyridsaťkrát

Kamera namerala pekára 42 dní po sebe, tvrdí, že pre tmu nevidel značku.

BRATISLAVA. Rakúsky pekár, dochádzajúci každý deň do práce do Klagenfurtu, musel zaplatiť pokuty v celkovej výške 3 000 eur za to, že mu rýchlostná kamera namerala vysokú rýchlosť na rovnakom úseku 42 dní po sebe. Heimo Wallner sa rakúskym médiám posťažoval, že na inkriminovanom úseku v Klagenfurte je síce najvyššia povolená rýchlosť 30 kilometrov za hodinu, no keďže on týmto úsekom jazdil vždy okolo tretej nadránom, vďaka tme nevidel žiadnu značku, a preto išiel naďalej tradičnou "päťdesiatkou", teda najvyššou povolenou rýchlosťou v obci. Prvá pokuta mu prišla domov až v máji. Vtedy už vedel, že je zle, keďže medzičasom týmto úsekom jazdil takmer každodenne po dobu niekoľkých týždňov. Nakoniec sa celková výška všetkých pokút vyšplhala až na sumu 3 000 eur, ktorú Wallner už zaplatil. Ako vysvetľuje, bolo preňho nereálne sa o oprávnenosti pokút sporiť na súde, okrem iného preto, že nemohol podať odvolanie proti všetkým pokutám naraz a musel by podať 42 samostatných odvolaní. "Nedávajú na tie pokuty ani množstevnú zľavu," posťažoval sa nešťastný šofér pre nemecký denník Süddeutsche Zeitung. Polícia sa však nakoniec uľútostila a Wallnerovi z celkovej sumy odpustila 300 eur. Pekár napriek tomu tvrdí, že suma, ktorú musel zaplatiť, sa rovná takmer dvom jeho mesačným výplatám a vďaka týmto nečakaným starostiam musel tento rok zabudnúť aj na tradičnú dovolenku v Grécku. Ako však dodal, jeho manželka sa za to naňho nehnevá.


Rusko prerušilo priame lety s Gruzínskom

TBILISI. V pondelok vstúpil do platnosti ruský zákaz týkajúci sa priamych letov do Gruzínska. Prezident Vladimir Putin vydal obmedzenie minulý mesiac po násilných protestoch v Tbilisi, ktoré spustila návšteva ruského politika v tamojšom parlamente. Posledné lietadlo pristálo v nedeľu večer v Moskve. Ako dodáva agentúra AP, minulý rok navštívilo Gruzínsko 1,3 milióna Rusov. Zákaz letov do krajiny tak predstavuje obrovskú ranu pre turizmus.


Ktokoľvek začne proti nám vojnu, nebude ten, kto ju ukončí, hrozí Irán

Začiatkom mája Irán oznámil, že ak sa do 60 dní nepodarí nájsť východisko v súvislosti s americkými sankciami, zvýši produkciu obohateného uránu.

TEHERÁN. Iránsky minister zahraničných vecí v pondelok varoval Spojené štáty, že "nemôžu očakávať, že zostanú v bezpečí" po spustení ekonomickej vojny proti Teheránu. "Pán Trump sám vyhlásil, že Spojené štáty spustili ekonomickú vojnu proti Iránu. Jediným riešením na zníženie napätia v tomto regióne je zastaviť túto ekonomickú vojnu," povedal v pondelok Mohammad Džavád Zaríf po stretnutí s nemeckým rezortným partnerom Heikom Maasom. Varoval tiež, že ktokoľvek začne vojnu proti Iránu, "nebude ten, kto ju ukončí". Nemecký minister trvá na tom, že jeho krajina a ostatné európske štáty chcú nájsť spôsob, ako zachrániť jadrovú dohodu, ktorá limituje Irán v obohacovaní uránu výmenou za zrušenie ekonomických sankcií. "Nedokážeme urobiť zázrak, no zo všetkých síl sa snažíme zabrániť jej zlyhaniu," povedal Maas. Začiatkom mája pritom Irán oznámil, že ak sa do 60 dní nepodarí nájsť východisko v súvislosti s uvalením amerických sankcií, ktoré poškodzujú jeho ekonomiku a ropný priemysel, zvýši produkciu obohateného uránu nad úroveň, ktorú mu dovoľuje dohoda. Irán sa krátko pred stretnutím s Maasom vyjadril, že nebude počas tohtotýždňových stretnutí s vysokými predstaviteľmi diplomacie uprostred narastajúceho napätia medzi Washingtonom a Teheránom hovoriť o ničom inom, iba o jadrovej dohode s mocnosťami z roku 2015. "Európski predstavitelia nie sú v pozícii komentovať iránske otázky mimo jadrovej dohody," citovala iránska štátna televízia hovorcu ministerstva zahraničia Abbása Músavího. Vyhlásenie je reakciou na nemeckého ministra zahraničných vecí Heika Maasa, ktorý počas nedeľňajšej návštevy Spojených arabských emirátov označil iránsky program balistických rakiet za problematický. Po Maasovi príde v stredu do Teheránu japonský premiér Šinzó Abe. Spojené štáty na základe zatiaľ nešpecifikovaných hrozieb zo strany Iránu poslali do oblasti Perzského zálivu lietadlovú loď a bombardéry B-52. Washington po minuloročnom odstúpení od jadrovej dohody uvalil na Teherán ekonomické sankcie.


Keňskí policajti zabili trojicu žien, ktoré zaútočili na policajnú stanicu

Jedna zo žien hodila do policajtov benzínovú bombu a druhá vytiahla nôž, uviedol policajný šéf.

NAIROBI. Kenská polícia zabila tri ženy oblečené v nikáboch po tom, ako v nedeľu zaútočili na policajnú stanicu v pobrežnom meste Mombasa v Keni. Tlačovú agentúru AP o tom informoval policajný šéf Mombasy, druhého najväčšieho mesta v krajine. Jedna zo žien hodila do policajtov benzínovú bombu a druhá vytiahla nôž, uviedol policajný šéf Parterson Maleo. Dodal, že pri útoku utrpeli zranenia dvaja policajti. Ženy potom policajti smrteľne postrelili. Útočníčky boli oblečené v islamskom odeve nikáb - teda v celotelovom závoji, ktorý sa nosí na bežnom odeve a zakrýva všetko okrem očí. Ženy prišli na policajnú stanicu približne o 10.30 h miestneho času ohlásiť krádež telefónu. "Kým sa ich policajti vypytovali na podrobnosti krádeže, jedna zo žien vytiahla na policajtov nôž a druhá do nich hodila benzínovú bombu," spresnil Maelo. K útoku sa zatiaľ neprihlásila žiadna skupina. Keňa je neustále ohrozovaná útokmi stúpencov somálskej militantnej skupiny aš-Šabáb, ktorá prisahala odplatu kenským vojakom rozmiestneným v Somálsku. Krajinu tiež trápi problém s extrémistickou organizáciou Islamský štát, ktorá medzi kenskou mládežou verbuje nováčikov. Do Líbye odcestovalo za Islamským štátom už najmenej 20 mladých Keňanov, ako upozornila polícia. Kenské úrady sa obávajú, že Islamský štát sa snaží uchytiť aj v Keni, najväčšej ekonomike východnej Afriky a zároveň telekomunikačnej a dopravnej metropole.


Najjednoduchšie by sa malo podnikať v Prešove

Tvrdí to prípadová štúdia Svetovej banky.

BRATISLAVA, ZÁHREB. Podľa štúdie Svetovej banky by sa malo najjednoduchšie podnikať v Prešove. Za ním sa umiestnili Košice, Žilina, Trnava a Bratislava. Banka na základe zadania od Európskej komisie vypracovala štúdiu Doing Business v Európskej únii 2018: Chorvátsko, Česká republika, Portugalsko a Slovensko. Informoval o tom odbor komunikácie Ministerstva hospodárstva SR. V jej rámci porovnávali 25 vybraných miest v týchto krajinách podľa podmienok pre podnikanie malých a stredných firiem. "Ministerstvo hospodárstva pripravuje ďalší balíček, ktorý zlepší podnikanie a odstráni zbytočnú byrokraciu. Ak by sa v Bratislave uplatňoval úspešný prístup, aký sa používa v regiónoch, Slovensko by sa podľa Svetovej banky v rebríčku zlepšilo až o 9 miest," priblížil rezort. Svetová banka predstavila štúdiu 3. júla v chorvátskom Záhrebe. Výsledky ukazujú, že podobné rozdiely medzi regiónmi a hlavným mestom sú aj v Chorvátsku a Portugalsku. Slovensko zastupovala generálna riaditeľka sekcie podnikateľského prostredia a inovácií Miriam Letašiová, ktorá vyzdvihla prínos štúdie pre lepšie pochopenie silných a slabých stránok Slovenska a ich vnímanie podnikateľmi na Slovensku. Predstavila najmä balíčky opatrení pre zlepšenie podnikateľského prostredia a činnosť Medzirezortnej pracovnej skupiny pre Doing Business. Minister hospodárstva Peter Žiga (Smer-SD) už avizoval, že rezort chystá v poradí tretí antibyrokratický balíček. "Intenzívne pracujeme na razantnom zlepšení podmienok pre podnikanie, redukcii zbytočných povolení a potvrdení či kontrol. Rozdielne výsledky prístupu v regiónoch poukazujú na to, že pre hlavné mesto existuje veľký priestor pre zlepšenie procesov. Mali by byť efektívnejšie a transparentnejšie, s vyššou mierou elektronizácie," zdôraznil minister. Generálna riaditeľka Letašiová v Záhrebe okrem iného upozornila na fakt, že metodológia Doing Business má svoje limity, čo priznáva aj Svetová banka. Podmienky prípadových štúdií, ktoré sú spoločné pre všetky krajiny a tvoria základ hodnotenia, nie vždy zodpovedajú podnikateľskej praxi na Slovensku. "Ak by sme dokonca v niektorých prípadoch prijímali zmeny iba pre zlepšenie nášho umiestnenia v Doing Business, prišlo by naopak k zvýšeniu byrokracie a zhoršeniu podnikateľského prostredia," uvádza odbor komunikácie a zdôrazňuje, že dôležité je uplatňovanie smart prístupu k zvyšovaniu kvality podnikateľského prostredia na regionálnej, národnej, ale i na medzinárodnej úrovni. Ministerstvo hospodárstva dlhodobo komunikuje so Svetovou bankou a poskytuje jej informácie a štatistické údaje o praxi podnikania na Slovensku, pričom v tejto spolupráci plánuje pokračovať. Štúdia porovnávala vybrané mestá v piatich indikátoroch: Začatie podnikania, Získavanie stavebných povolení, Prístup k elektrickej energii, Registrácia majetku a Vymáhateľnosť zmlúv. Cieľom výskumu bolo poskytnúť odporúčania na základe príkladov dobrej praxe z regiónov, ktoré by sa mohli uplatniť aj na celoštátnej úrovni. Slovensko je krajinou s druhými najmenšími regionálnymi rozdielmi zo sledovaných štyroch štátov. Najlepšie čiastkové umiestnenie spomedzi slovenských miest dosiahla Žilina, ktorej patrí tretia priečka v indikátore Prístup k elektrickej energii, uzatvára odbor komunikácie ministerstva hospodárstva.


Trump: Neuvažujem o odvolaní osobitného vyšetrovateľa FBI

Trump zopakoval, že žiadnu tajnú dohodu s Rusmi pred prezidentskými voľbami nemal.

WASHINGTON. Americký prezident Donald Trump v nedeľu povedal, že neuvažuje o odvolaní osobitného vyšetrovateľa Roberta Muellera, ktorého vyšetrovanie zasahovania Ruska do záležitostí USA zatieňuje prácu Bieleho domu po väčšinu z Trumpovho prvého roka vo funkcii. Informovala o tom agentúra AP. Trump pri návrate do Bieleho domu z Camp Davidu dostal otázku, či zvažuje začatie procesu odvolania Muellera, ktorý vyšetruje aj obvinenia, že Trumpov predvolebný tím mohol počas vlaňajších volieb koordinovať svoje aktivity s ruskými predstaviteľmi. Prezident odpovedal: "Nie, nezvažujem." Pridal sa však k narastajúcej kritike konzervatívcov na adresu toho, že Mueller získal prístup k tisícom e-mailov, ktoré členovia Trumpovho tímu zaslali a dostali pred nástupom jeho administratívy. Vyšetrovateľ si týmto krokom vyslúžil útoky zo strany právnikov Trumpovho niekdajšieho "prechodného" tímu, ktorý pripravoval jeho prevzatie vlády, a oživil dohady o možných snahách vyšetrovanie ukončiť. "Nevyzerá to dobre. Je dosť smutné byť toho svedkom. Mojich ľudí to veľmi rozčúlilo," uviedol Trump. "Úprimne povedané, neviem si predstaviť, že v nich niečo je. Pretože, ako sme povedali, žiadna tajná dohoda (s Rusmi) nebola. Vôbec žiadna tajná dohoda," vyhlásil. V sobotu právny zástupca stále existujúceho prechodného tímu zaslal dvom výborom Kongresu list, v ktorom tvrdí, že Muellerovi vyšetrovatelia získali tisíce dokumentov z obdobia prechodu k novej vláde nezákonne. Hovorca Muellera to poprel.


Odbyt automobiliek Hyundai a Kia prvý raz po sedemnástich rokoch klesol

SOUL, BRATISLAVA. Odbyt najväčšej juhokórejskej automobilky Hyundai Motor a jej sesterskej spoločnosti Kia Motors za minulý rok klesol o dve percentá na 7,88 miliónov vozidiel. Spoločne to oznámili firmy. Hyundai a Kia tak vykázali prvý pokles celoročného predaja od roku 1998. Tento rok však napriek rastúcej konkurencii počítajú s rastom predajov na 8,25 milióna áut. Automobilkám sa minulý rok nepodarilo splniť predajný cieľ 8,13 milióna áut. Hyundai dodal minulý rok zákazníkom 4,86 namiesto plánovaných 5,01 milióna vozidiel. Kia, ktorá svoje autá vyrába aj na Slovensku, predala 3,02 milióna áut, plánovala 3,12 milióna. Hyundai a Kia tvoria piateho najväčšieho výrobcu áut na svete - a zárove�? najmladšiu automobilku v prvej desiatke. Hyundai v tomto roku počíta s nárastom predajov na 5,08 milióna áut a Kia plánuje zvýšiť predaje na 3,17 milióna. K rastu odbytu by mohla prispieť aj stabilizácia dopytu na niektorých rozvíjajúcich sa trhoch, napríklad v Rusku, píše agentúra Reuters. Očakáva sa, že Hyundai za uplynulý rok vykáže okrem nižších tržieb aj pokles zisku - už štvrtý rok po sebe. Analytici navyše upozor�?ujú, že v tomto roku by na zisky automobiliek Hyundai a Kia mohli mať negatívny dopad investície do rozširovania výrobných kapacít Číne a v Mexiku. Zdroje z podniku nedávno agentúre Reuters uviedli, že Hyundai kvôli klesajúcemu zisku zavádza úsporné opatrenia a zárove�? rieši nedostatočnú ponuku áut SUV vo svojom portfóliu. Vedúci pracovníci Hyundai pristúpili na desaťpercentné zníženie miezd od nového roka - prvé takéto opatrenie za posledných sedem rokov. Úsporné kroky tiež obsahujú škrty cestovania zamestnancov a obmedzovanie tlače dokumentov. "Svetová ekonomika pokračuje v pomalom raste, v medzinárodnom obchode sa šíri protekcionizmus a konkurencia v automobilovom priemysle sa zostruje - čo zvyšuje neistotu," uviedol v novoročnom prejave zamestnancom Chung Mong-koo, šéf konglomerátu Hyundai Motor Group, ktorý zahŕ�?a automobilky Hyundai a Kia. Dodal, že tieto automobilky plánujú každoročne uvádzať na trh viac ako desať nových modelov. Tento rok by to malo byť hlavne nové SUV určené pre vyspelé trhy.


Prokuratúra je pripravená pracovať s Kosíkovým svedectvom

Polícia rozhovor s bývalým SIS-károm komentovať nechce. Čaká, kým ho vydajú z Mali.

BRATISLAVA. Generálna prokuratúra nemá žiadne oficiálne informácie v súvislosti s prípravou odstránenia korunného svedka zavlečenia Michala Kováča mladšieho do zahraničia, Oskara Fegyveresa. Je však pripravená kedykoľvek vypočuť bývalého policajta a príslušníka SIS Ľuboša Kosíka. Ten v rozhovore pre SME priznal, že bol súčasťou skupiny, ktorá v roku 1995 násilím vytiahla Kováča z auta a následne ho posunula ďalším ľuďom z tajnej služby. Okrem toho taktiež prezradil, že v SIS existoval plán na odstránenie Fegyveresa, ktorý sa krátko po únose rozhodol v celej veci svedčiť. „Mali ho zobrať a zhodiť zo skál v Taliansku, niekde blízko Mont Blancu. Je tam nejaký horský priechod medzi Švajčiarskom a Talianskom,“ povedal Kosík. Tvrdí, že má takisto informácie o pripravovanej likvidácii Róberta Remiáša, mal o tom sprostredkovane informovať aj policajného prezidenta Tibora Gašpara. Vo veci však podľa Kosíka Gašpar ďalej nekonal. Prezídium policajného zboru nechce Kosíkove vyjadrenia komentovať. Konanie vo veci zavlečenia je momentálne na Okresnom súde Bratislava III, ktorý bude rozhodovať o ďalšom postupe. „Kosík bol niekoľkokrát na polícii na podnet prezidenta Policajného zboru a mohol uviesť informácie o trestnej činnosti, na ktorej sa buď zúčastnil, alebo o nej vedel,“ napísal policajný hovorca Marin Wäldl s tým, že Kosíkovo tvrdenie, že Gašpar nekonal, nie je pravdivé. Aj podpredseda opozičnej SaS Ľubomír Galko v piatok vyhlásil, že by inšpekcia ministerstva vnútra mala preveriť, či Gašpar mal k dispozícii nové informácie o vražde Róberta Remiáša a či v tejto veci niečo urobil. Kosík bol niekoľkokrát na polícii z podnetu prezidenta Policajného zboru a mohol uviesť informácie o trestnej činnosti. Kosíkovo vypočutie bude možné až po jeho návrate zo zahraničia, keďže sa momentálne nachádza v Mali a čaká na to, kým ho vydajú na Slovensko. Dostal totiž 14-ročný trest za falšovanie zmeniek, pred ktorým utiekol do zahraničia. V súčasnosti o jeho vydaní rozhoduje malijské ministerstvo spravodlivosti. Konanie v kauze zavlečenia Michala Kováča mladšieho do cudziny sa mohlo rozbehnúť až tento rok, keď parlament zrušil amnestie, ktorými Vladimír Mečiar zabránil ukončeniu prípadu. Ten je vyšetrený, okrem Kosíka a ďalších bývalých členov SIS je obžalovaný aj bývalý riaditeľ tajnej služby Ivan Lexa. Ten obvinenia odmieta a tvrdí, že všetko organizoval jeho námestník Jaroslav Svěchota, ktorý už je po smrti. Kosík v rozhovore pre SME opísal, ako v roku 1995 vyzeralo vytiahnutie prezidentovho syna z auta. Tvrdí, že na zavlečení do cudziny sa nepodieľal, Kováča len odovzdali ďalším siskárom. „My sme ho odovzdali ďalej. Čo sa dialo potom, už neviem. Preto hovorím, že ja nie som ten, čo niekoho uniesol. Urobil som len zadržanie na rozkaz a v Petržalke sme osobu odovzdali,“ vysvetľuje Kosík. Krátko po zrušení amnestií začal celý spis týkajúci sa zavlečenia študovať sudca Okresného súdu Bratislava III. Pojednávanie zatiaľ vytýčené nebolo.


Pri streľbe v Indii zomrelo deväť ľudí, dôvodom bol spor o pôdu

Starosta sa v stredu snažil prevziať pôdu so svojimi stúpencami.

LUCKNOW. Deväť ľudí zomrelo a štyria ďalší utrpeli zranenia pri streľbe starostu dediny na severe Indie a jeho stúpencov na konkurenčnú skupinu. Dôvodom stredajšej streľby bol spor o pôdu. Predstaviteľ indickej polície Bridž Bhušan informoval, že dvoch útočníkov zatkli v dedine Murthija v okrese Sonbhadra, približne 300 kilometrov juhovýchodne od mesta Lucknow, ktoré je metropolou štátu Uttarpradéš.Bhušan uviedol, že starosta dediny Jagja Dutt približne pred dvomi rokmi kúpil pôdu od vládneho predstaviteľa, ale niektorí ľudia s týmto obchodom nesúhlasili a tvrdili, že pôda patrila im. Predstaviteľ polície dodal, že keď sa starosta v stredu snažil pôdu si prevziať so svojimi stúpencami, konkurenčná skupina protestovala a došlo ku konfliktu.


Milujeme vás, odkazujú po útoku moslimom. Len slová nestačia

WELLINGTON, BRATISLAVA. Keď sa Európania dozvedeli o útoku na mešity v austrálskom Christchurchi, bol piatok ráno. Milióny moslimov na kontinente sa prebúdzali s tým, že čoskoro vyrazia do mešity na bohoslužby. „Mnohí z nich sa budú báť, že tento útok znamená začiatok novej, dlhodobej hrozby pre ich bezpečnosť,“ napísal pre Guardian po útoku H. A. Hellyer z mimovládky Atlantický výbor, autor knihy o európskych moslimoch. „Musíme im ukázať, že v tom nie sú sami, že spoločnosť stojí za nimi. Že ich nevidíme ako moslimské komunity transplantované na Západ, ale ako moslimské komunity Západu.“ Pri útoku austrálskeho strelca, ktorý uveril v nadradenosť bielej rasy, zomrelo vo štvrtok v novozélandskom Christchurchi vo dvoch mešitách 49 ľudí. Pre jednu z najbezpečnejších krajín na svete ide o prvý teroristický útok v histórii. Novozélanďania reagovali uctením si svojich moslimských krajanov alebo prisťahovalcov. Mnohí z nich utekali práve pred terorizmom alebo diktatúrami z Blízkeho východu a zo severnej Afriky. Nie všetci sa vedeli dostať priamo do Christchurchu a miestami spomienok sa tak stali mešity po celej krajine. Postupne to už platilo o mešitách po celom svete, kvety ľudia kládli napríklad vo Vancouveri, v Birminghame i Londýne. Milujeme vás. Sme v tom spolu. Navždy nás to zmenilo. Aj takéto odkazy sa objavovali kriedami napísané pred novozélandskými mešitami. „Len teraz som položila kvetiny pred mešitu vo Wellingtone. Je tu teraz toľko lásky – kvety, objatia a odkazy podpory prichádzajú vo veľkom,“ napísala na twitteri Lucy Morrisová. Na sociálnych sieťach sa okamžite po prvých správach o útoku začali objavovať ponuky ľudí, ktorí chcú sprevádzať moslimov, ak sa boja chodiť sami. Na sprevádzanie ich detí do škôl alebo na spoločnosť, ak sa žena bojí ísť do obchodu. V médiách sa objavujú slová odsudzujúce ľudí podobných útočníkovi, no uveriť tomu, že problémom sú len radikáli inšpirovaní nórskym masovým vrahom Andersom Breivikom, by bolo chybou, pripomína Hellyer. Aj útočník z Christchurchu si rovnako ako Breivik napísal maninfest a jeho myšlienky, podľa ktorých moslimovia vykonávajú inváziu s cieľom vymeniť bielu väčšinu v Európe a na Západe, „majú v západných spoločnostiach dlhodobo miesto a nie sú vyhradené len pre politický okraj“. Vždy, keď krajne pravicoví populisti šíria myšlienku, že moslimovia sú hrozbou pre našu civilizáciu, podporujú klímu, v ktorej sa myšlienky z manifestu zdajú ako menej extrémne, píše Hellyer. „A vždy, keď odmietneme hrozbu protimoslimského fanatizmu, pomôžeme časti našej spoločnosti, ktorá sa snaží útočiť na moslimské komunity,“ napísal. Myšlienky a modlitby nestačia, píše pre Guardian klinická psychologička Masuma Rahimová. „Vedela som prečítať slová, rozumela som im, ale na niekoľko chvíľ som nemala žiadnu emocionálnu reakciu,“ spomína na chvíľu, keď sa dozvedela o útoku. Aj ona sa v piatok ráno chystala do mešity. zabil útočník v dvoch mešitách v novozélandskom meste Christchurch. „Nie preto, že by sa ma nedotklo, čo sa stalo, ale tá miera zverstva skrátka spôsobila, že bolo nemožné to okamžite spracovať,“ tvrdí. „Vaše slová sústrasti a modlitby možno pomôžu mŕtvym a ich pozostalým, ale pre ľudí, ktorí ostali žiť, neznamenajú nič konkrétne. Nezachránia naše životy, kým kroky niektorých politikov a médií ich vedia nepochybne zničiť,“ napísala s tým, že nehovorí len o moslimoch, ale aj o ďalších terčoch nenávisti – židoch, sikhoch, černochoch.


V Bratislave prehľadávali pobočky Tatra banky. Nahlásenú bombu nenašli

Anonym nahlásil bombu v pobočke Tatra banky v Petržalke.

BRATISLAVA. V súvislosti so štvrtkovým oznámením o uložení výbušného systému v petržalskej pobočke Tatra banky polícia pri pyrotechnických prehliadkach výbušninu nenašla. Ako ďalej agentúru SITA informovala bratislavská policajná hovorkyňa Lucia Miháliková, policajti vykonali potrebné opatrenia, priestor a okolie pobočiek jednej z bánk v Mestskej časti Bratislava - Petržalka prehľadal pyrotechnik so psom vycvičeným na vyhľadávanie výbušnín a pyrotechnické prehliadky ukončili s negatívnym výsledkom. Vyšetrovateľ už začal trestné stíhanie vo veci trestného činu šírenia poplašnej správy. Polícia vo štvrtok prehľadávala pobočky Tatra banky v Petržalke po tom, ako anonym krátko pred 13:30 na tiesňovej policajnej linke nahlásil, že v petržalskej pobočke je uložený výbušný systém. Keďže anonym adresu nešpecifikoval, policajti preto prehľadávali všetky pobočky v Petržalke, a to v obchodnom centre na Einsteinovej ulici, čitateľka SME potvrdila, že ide o Aupark, ďalej v obchodnom centre na Panónskej ulici, Tupolevovej a Černyševského ulici.


Po zákaze masiek na protestoch prepukli v Hongkongu nepokoje

Za masku má hroziť pokuta alebo väzenie.

HONGKONG. Protestujúci v Hongkongu v piatok večer zapaľovali požiare, stavali barikády a rozbíjali priečelia obchodov na mnohých miestach po tom, čo správkyňa Hongkongu Carrie Lamová oznámila zákaz nosenia tvárových masiek počas demonštrácií. Stanice metra v niekoľkých štvrtiach boli zničené, pričom okná na operačných miestnostiach boli rozbité a vnútrajšok posprejovaný, opísala situáciu tlačová agentúra DPA. Lamová v piatok uviedla, že od soboty 5. októbra začína platiť zákaz nosenia tvárových masiek počas protestov, ktoré v tejto osobitnej administratívnej oblasti Číny prebiehajú od konca marca. "Každý, kto tento zákaz poruší, môže byť odsúdený až na jeden rok väzenia alebo na finančnú pokutu," povedala Lamová. Skupina protestujúcich podpálila v luxusnej nákupnej štvrti Causeway Bay vchod na stanicu a potom vytvorila ľudskú reťaz, aby zabránila hasičom dostať sa k požiaru. Na viacerých miestach použila polícia slzotvorný plyn a vztýčila tiež varovné vlajky naznačujúce, že ak sa davy nerozídu, použije aj gumové projektily. Medzitým hongkonský aktivista Lester Shum podal žiadosť o právne posúdenie zákazu tvárových masiek - takto sa snaží zablokovať jeho uplatňovanie v praxi od polnoci. Aktivista dodal, že jeho žiadosťou sa bude zaoberať v priebehu piatka najvyšší súd. Viacerí účastníci demonštrácií na margo zákazu, ktorý bol avizovaný už vo štvrtok, uviedli, že ho nemienia rešpektovať. Lamová tiež povedala, že správa Hongkongu bude musieť vzhľadom na pokračujúce násilie v uliciach mesta prikročiť k výnimočným opatreniam z koloniálnych čias. Zároveň však zdôraznila, že Hongkong sa nenachádza vo výnimočnom stave. Účastníkov protestov tiež vyzvala, aby sa vyvarovali násilia. Čína zákon podporila. "Súčasný chaos v Hongkongu nemôže pokračovať donekonečna," povedal Jang Kuang, hovorca čínskeho vládneho úradu pre záležitosti Hongkongu a Macaa. "Prišiel dôležitý moment zastaviť násilie jasnejším prístupom a účinnejšími opatreniami," dodal. Protesty v Hongkongu sa začali 9. júna. Demonštranti pôvodne žiadali správkyňu Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona oznámila Lamová oficiálne 4. septembra. Demonštrantom to však nestačí a medzičasom požadujú aj Lamovej odstúpenie, nezávislé vyšetrovanie neprimeraného násilia zo strany polície, prepustenie zatknutých osôb, odvolanie obvinenia zo "vzbury", ako aj politické reformy a skutočne slobodné voľby.


Súd rozhodol, že cudzinci nemajú v Česku nárok na bezplatnú zdravotnú starostlivosť

Ústavný súd rozhodol, že nie je v rozpore s ústavou,ak musia cudzinci za zdravotnú starostlivosť platiť.

PRAHA. Ústavný súd Českej republiky v stredu rozhodol, že nie je v rozpore s ústavou, keď cudzinci nemajú v Česku nárok na bezplatnú zdravotnú starostlivosť. Nevyhovel tak návrhu dvoch pražských súdov, aby zrušil časť zákona o verejnom zdravotnom poistení, informuje server Novinky.cz. Toto rozhodnutie podporilo sedem z 15 sudcov ústavného súdu, proti bol aj jeho predseda Pavel Rychetský. Pražské súdy sa obrátili na ústavný súd s prípadmi dvoch Ukrajiniek, ktoré v Česku porodili. Jedna v Česku pracovala, ale v januári 2013 jej skončil pracovný pomer a keď v marci priviedla na svet dieťa, nemocnica od nej požadovala uhradiť náklady za pôrod. Úrady žene povolili trvalý pobyt v Česku až v júni. Druhá Ukrajinka mala verejné zdravotné poistenie, ale nemocnica od nej vymáhala náklady spojené so starostlivosťou o novorodenca, pretože jej syn poistený nebol. Sudca ústavného súdu Vojtěch Šimíček upozornil, že právo na bezplatnú zdravotnú starostlivosť Česko priznáva výlučne svojim občanom. "Hoci Ústavný súd vníma zložitú situáciu oboch cudziniek, má súčasne na pamäti, že v tomto konaní ide o kontrolu noriem. Súhlas s podanými návrhmi by mal všeobecné dôsledky bez... ohľadu na konkrétne okolnosti jednotlivých prípadov," zdôraznil. "Rozhodujúcou podmienkou však nie je existencia štátneho občianstva, ale trvalého pobytu, respektíve sídlo alebo trvalý pobyt zamestnávateľa, u ktorého sú tieto osoby zamestnané," citovali ho Novinky.cz.


Opozícia nemala vo voľbách v Turecku rovnaké podmienky, tvrdí OBSE

Opozičným stranám neboli v rámci predvolebnej kampane v Turecku priznané rovnaké podmienky, tvrdí medzinárodná organizácia.

ANKARA. Opozičným stranám neboli v rámci predvolebnej kampane v Turecku priznané rovnaké podmienky, zatiaľ čo úradujúci turecký prezident Recep Tayyip Erdogan a jeho vládnuca strana mali neprimerané výhody, a to vrátane mediálneho priestoru. Podľa agentúry Reuters to v pondelok oznámila Organizácia pre bezpečnosť a spoluprácu v Európe (OBSE). "Obmedzenia, aké sme videli v základných slobodách, mali na tieto voľby dosah. Dúfam, že Turecko tieto obmedzenia čo najskôr zruší," povedal Ignacio Sánchez Amor, šéf krátkodobej pozorovateľskej misie OBSE v Turecku. Pozorovatelia z OBSE však podľa Reuters ocenili vysokú volebnú účasť, ktorá dosiahla až okolo 87 percent. Tento fakt podľa nich demonštroval záväzok občanov k demokracii. Európska únia požiadala v pondelok Turecko, aby čo najskôr vyriešilo "hlavné nedostatky" týkajúce sa právneho štátu a základných práv. "Výsledkami volieb nadobúda účinnosť nový prezidentský systém, ktorý má ďalekosiahle dôsledky na demokraciu v Turecku... pokiaľ ide o kontroly a rovnováhu," uvádza sa v spoločnom vyhlásení šéfky európskej diplomacie Federici Mogheriniovej a komisára EÚ pre rokovania o rozšírení Johannesa Hahna. "Vo všeobecnosti by Turecko z okamžitého vyriešenia hlavných nedostatkov týkajúcich sa právneho štátu a základných práv profitovalo," dodali. Vysoká volebná účasť podľa predstaviteľov Únie opätovne potvrdila "silnú náklonnosť Turkov k demokratickému procesu". Na druhej strane však pripomenuli zistenia volebných pozorovateľských misií, podľa ktorých "podmienky na kampaň neboli rovnaké". Neoficiálne výsledky nedeľňajších prezidentských volieb v Turecku naznačili, že súčasný prezident Recep Tayyip Erdogan zvíťazil už v prvom kole. Erdogan podľa nich získal viac než polovicu hlasov voličov (52,6 percenta) už v prvom kole. Jeho hlavný opozičný vyzývateľ Muharrem Ince dostal 30,6 percenta hlasov.


Europoslanci odsúhlasili prísnejšie kontroly v potravinovom reťazci

Nové nariadenia zavedie aj systém neohlásených inšpekcií v prípade podozrenia z porušenia pravidiel.

BRATISLAVA. Kontroly v celom potravinovom reťazci sa sprísnia. Novou legislatívou chce Európska únia zlepšiť sledovateľnosť potravín, boj proti podvodom a dosiahnuť obnovenie dôvery spotrebiteľov v integritu dodávateľského reťazca. Na konečnom texte nových pravidiel, ktoré v stredu odobril Európsky parlament, sa dohodli poslanci so zástupcami holandského predsedníctva ešte v júni minulého roka. Informovala o tom tlačová atašé Európskeho parlamentu Soňa Mellak. Nová legislatíva má umožniť komplexnú kontrolu poľnohospodárskych aj potravinárskych produktov v celom dodávateľskom reťazci, či už ide o kontrolu potravín, krmív, pravidiel vzťahujúcich sa na ochranu rastlín pred škodcami, používanie pesticídov, ale aj predpisov týkajúcich sa starostlivosti o zvieratá, produkcie výrobkov chránených zemepisnými označeniami EÚ ako aj predpisov, ktoré sa vzťahujú na produkciu bio potravín.Nové nariadenia zavedie aj systém neohlásených inšpekcií v prípade, že na nejakej z úrovní potravinového reťazca vznikne podozrenie z porušenia pravidiel. Europoslanci zároveň sľubujú efektívnejšie postupy proti podvodným alebo zavádzajúcim praktikám a aj jasnejšie podmienky pre dovoz zvierat a poľnohospodárskych produktov z tretích krajín na trh EÚ. Kontroly produktov dovážaných na európsky trh zo strany Európskej komisie sa zavedú v členských štátoch EÚ aj v tretích krajinách. Europarlament legislatívou reagoval na odhalené podvody pri produkcii potravín. „Po škandále s konským mäsom mali spotrebitelia vážne pochybnosti týkajúce sa vystopovateľnosti potravín a integrity mäsového dodávateľského reťazca. Európsky parlament sa usiloval vyriešiť tieto problémy a prijať text, ktorý umožní kompetentným orgánom účinne bojovať proti podvodným praktikám," uviedla spravodajkyňa nariadenia Karin Kadenbach. Podľa nej pokuty ukladané v prípadoch úmyselného porušenia pravidiel budú kľúčovým nástrojom v boji proti podvodom.„Schválené nariadenie predstavuje hĺbkovú revíziu existujúcich pravidiel, ktorej cieľom je zabrániť situáciám, kedy niekoľko predpisov rieši ten istý problém. Zámerom zákonodarcov bolo zaviesť proporčnejší a flexibilnejší legislatívny rámec, ktorý by umožnil promptnejšie reakcie v núdzových situáciách, napríklad prostredníctvom zrýchlenia postupu akreditácie laboratórií,“ uzavrela Mellak.


Zemanov hovorca spochybnil platnosť návrhu na Babišovo odvolanie

Česká ústava podľa Ovčáčka neráta s možnosťou uvedenia konkrétneho dátumu odvolania.

PRAHA. Pochybnosti o platnosti návrhu na odvolanie vicepremiéra a ministra financií ČR Andreja Babiša z funkcie vyjadril v piatok v Prahe Jiří Ovčáček, hovorca prezidenta Miloša Zemana. Podľa jeho názoru Ústava ČR neráta s možnosťou uvedenia konkrétneho dátumu odvolania, ktorým je v dokumente 9. máj. Úrad vlády ČR však ústami hovorcu Martina Ayrera úvahy o neplatnosti dokumentu odmietol s tým, že sa rovnako postupovalo aj v minulosti a hlava štátu návrhom vyhovela, informovali české médiá. "Návrh na odvolanie ministra financií Andreja Babiša už bol doručený do kancelárie prezidenta republiky. Pán prezident sa s dokumentom podrobnejšie zoznámi až v pondelok 8. mája. Nie je potrebné ponáhľať sa. Pán premiér sa aj v tomto prípade prejavil ako človek, ktorý ústavu Českej republiky nielen nepozná, ale zrejme ňou hlboko pohŕda," konštatoval ešte skôr Ovčáček. Zemanovi prekáža, že predseda vlády ČR Bohuslav Sobotka do návrhu na odvolanie bez odporúčania rovno napísal dátum, ku ktorému by chcel vicepremiéra a ministra financií odvolať. "Z návrhu na odvolanie bez konzultácie s prezidentom republiky si pán premiér svojvoľne stanovil dátum 9. mája. Takto solídny politik nepostupuje. Je to hanba," nechal sa počuť hovorca hlavy štátu. Ovčáček však neskôr dodal, že Zeman sa bude návrhom fakticky zaoberať až po návrate z oficiálnej návštevy Čínskej ľudovej republiky, ktorý je naplánovaný v noci na 18. mája. "Je legitímna otázka, čo bude tento papier znamenať napríklad 10. alebo 11. mája," poznamenal hovorca Pražského hradu. Ústavní právnici, ako aj iní znalci legislatívy sa takmer zhodne domnievajú, že prezident by mal Sobotkovmu návrhu vyhovieť, a to v čo možno najkratšom alebo aspoň primeranom čase.


Trump zrejme zruší program na ochranu detských prisťahovalcov

Program chránil pred deportáciou ľudí, ktorí do Ameriky prišli ešte ako deti. Prezident ho však počas kampane označil za protizákonný.

WASHINGTON. Americký prezident Donald Trump v utorok oznámi, či sa rozhodol ukončiť program na ochranu mladých imigrantov (DACA), ktorí prišli do USA ilegálne ešte ako deti. Informácie priniesol web BBC. Prezident zrejme vyčlení kongresu šesť mesiacov na prípravu novej legislatívy, ktorá smernicu nahradí. Zatiaľ ale nie je známe, ako bude šesťmesačné prechodné obdobie fungovať v praxi a čo sa stane s ľudmi, ktorí v rámci programu práve získali pracovné povolenie a ktorým počas tohto obdobia jeho platnosť vyprší. O pravdepodobnom zrušení programu v nedeľu ako prvý informoval spravodajský portál Politico. Program, ktorý zaviedla vláda bývalého prezidenta Baracka Obamu, chráni mladých prisťahovalcov pred deportáciou a zabezpečuje im pracovné a študentské povolenia. Donald Trump sa pred prezidentskými voľbami vyjadril, že smernica poskytuje ilegálne amnestie a zaviazal sa k jeho zrušeniu. Po nastúpení do úradu ale uviedol, že je to veľmi komplikovaný problém a považuje to za jedno z najťažších rozhodnutí, ktorým čelí. Nie je preto vylúčené, že svoj názor ešte zmení. Za zachovanie programu vystúpilo už aj mnoho republikánov a predstaviteľov významných firiem. Predseda americkej Snemovne reprezentantov Paul Ryan uviedol, že deti, ktorých sa program týka, nepoznajú inú krajinu, do USA ich priniesli rodičia a je to ich jediný domov.


O rozpustení Kotlebovej strany bude rozhodovať senát Najvyššieho súdu

V tejto veci zákon nestanovuje súdu žiadne lehoty na rozhodnutie o žalobe.

BRATISLAVA. O žalobe generálneho prokurátora Jaromíra Čižnára na rozpustenie politickej strany Kotleba - Ľudová strana Naše Slovensko bude rozhodovať päťčlenný senát Správneho kolégia Najvyššieho súdu. Uviedol to jeho hovorca Boris Urbančík. Ako dodal, v tejto veci zákon nestanovuje súdu žiadne lehoty na rozhodnutie o žalobe. "Senát okrem uvedenej veci rozhoduje aj v ďalších závažných daňových veciach, v sporoch z hospodárskej súťaže a ochrany životného prostredia," povedal Urbančík. "Správne kolégium patrí k najzaťaženejším kolégiám Najvyššieho súdu, preto nie je možné zatiaľ bližšie informovať o predpokladanom termíne rozhodnutia vo veci, a to aj vzhľadom na rozsiahle písomné podania účastníkov konania," dodal s tým, že senát postupuje vo veci v súlade so Správnym súdnym poriadkom.


Na Slovensku vznikne závod na výrobu batérií do elektromobilov

BRATISLAVA. Slovenská spoločnosť InoBat podpísala dohodu s americkou firmou Wildcat Discovery Technologies (WDT) o spolupráci pri vývoji a výrobe batérií pre automobilový priemysel. Investície do vývoja spolu s nákladmi na výstavbu výrobnej linky by mali dosiahnuť 100 miliónov eur. Závod na výrobu batérií bude umiestnený na Slovensku. Začiatok jeho výstavby je odhadovaný na druhý štvrťrok 2020. Produkcia batérií bude spustená koncom roka 2021. Informovali o tom v piatok podpredseda Európskej komisie Maroš Šefčovič, podpredseda Európskej investičnej banky Vazil Hudák, prezident WDT Mark Gresser a predseda predstavenstva InoBat Marián Boček.„Nová strategická spolupráca so spoločnosťou Wildcat Discovery Technologies, medzi ktorej zákazníkov patrí napríklad Apple, Samsung či BMW, nám umožní vybudovať vertikálne integrovaný dodávateľský reťazec, začínajúci výskumom a vývojom a končiaci výrobou. Táto patentovaná technológia tak bude môcť slúžiť výrobcom automobilov zo strednej a východnej Európy a verím, že má potenciál spustiť revolúciu batérií pre elektromobily v celej Európe,“ uviedol Marián Boček. Linka bude zo začiatku vyrábať v priemere 1 500 batérií ročne s tým, že v ďalších rokoch je plán navýšiť výrobnú kapacitu až na 150 tisíc batérií. „Tešíme sa, že prelomová výskumná technológia od spoločnosti Wildcat si vďaka tejto strategickej spolupráci našla svoje miesto v strednej a východnej Európe. Vďaka schopnosti expresne rýchlo vyvíjať, testovať a vyhodnocovať kvalitu nových materiálov a technológií budeme schopní v spolupráci s InoBat, a v podstate celým regiónom, udržať sa na čele vývoja nových batérií," povedal Mark Gresser. "Takisto sa vyhneme postupnému zastarávaniu výrobných technológií. Zaručíme ich technologickú relevanciu, nehovoriac o vzniku nových pracovných miest počas nasledujúcich desaťročí,“ dodal Gresser. Spoločný projekt prichádza aj ako reakcia na výzvu Európskej komisie, ktorá si stanovila za cieľ dosiahnutie technologickej nezávislosti a zlepšenie situácie zaostávajúcej výroby batérií pre automobily v Európe. Výrobná linka by mala mať výkon 100 MWh, a to s cieľom postupne ju rozšíriť na veľkovýrobu batérií s objemom 10 GWh. Pri tomto čísle ide o kumulovanú kapacitu 150 tisíc vyprodukovaných batérií ročne.„Predpokladá sa, že EÚ sa stane druhým najväčším jednotným trhom s batériami pre elektrické vozidlá a úžitkové úložiská energií. Teší nás, že sa v tomto ohľade rozvíja mnoho európskych iniciatív, a zameriavame sa na to, aby sme im poskytli čo najväčšiu podporu, ktorá by pomohla EÚ dosiahnuť jej plný potenciál a etablovať sa ako kľúčový hráč na svetovej scéne počas nasledujúcich dvoch rokov,“ povedal Maroš Šefčovič. Predpokladané finančné náklady na konštrukciu výrobnej linky budú sčasti pokryté akcionármi a strategickými partnermi spoločnosti InoBat a sčasti dlhovými inštrumentmi. Aliancia firiem InoBat a Wildcat zároveň v súčasnosti komunikuje o možnej podpore zo strany Európskej investičnej banky, ktorá už niekoľko podobných projektov podporila. „Európska investičná banka, ktorá je jednou z finančných inštitúcií Európske únie, blízko spolupracuje s Európskou komisiou pri podpore rozvoja európskeho priemyslu s batériami. Je dôležité priniesť do Európy najlepšie svetové technológie a zlepšovať ich v súlade s európskymi štandardmi. Preto sme radi, že sa spoločnosti Wildcat a InoBat rozhodli spolupracovať a vytvoriť tak odrazový mostík pre budúci vývoj batérií v regióne Danube Valley,“ povedal Vazil Hudák. InoBat je výskumno-výrobná batériová spoločnosť, ktorá využíva silné postavenie strednej a východnej Európy v automobilovom, petrochemickom a energetickom sektore a zameriava sa na budovanie spoločných podnikov spájajúcich svetové technológie prostredníctvom partnerstiev s vedúcimi priemyselnými skupinami v tomto regióne. InoBat je podporovaný investičnou skupinou IPM Group a regionálnymi industriálnymi hráčmi v energetike A.EN. Group a MSM Group. Spoločnosť primárne pôsobí v troch odvetviach – elektromobilita, skladovanie energie a alternatívne palivá. Spoločnosť Wildcat Discovery Technologies vyvíja technológiu, ktorá kombinuje výkon vysokorýchlostného testovania (HTP) a umelej inteligencie. Firma už vyzbierala viac ako 70 miliónov USD na vývoj, výstavbu a zdokonalenie svojho HTP systému, uskutočnila viac ako 225 000 experimentov, čaká na schválenie viac ako 170 patentov a dokončila viac ako 80 zákazníckych projektov. Medzi zákazníkov spoločnosti Wildcat patria poprední výrobcovia batérií z rôznych vrstiev dodávateľského reťazca: BMW, Daimler, A123, Toyota, Samsung Electronics, Apple, BASF, a mnoho ďalších.